
	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ЛЕНИНГРАД, НЕВА МӨРӨН ДЭХ ШӨНӨ

	Миний бие Ленинградад байх цаг, найман сарын дундуур билээ. Нэгэн үдэш уурын хөлгөнд сууж, Нева мөрнөөр Киров гэдэг арлын зүг явав. Миний суусан тэр бяцхан хөлөг, зугаацаар одох шуугилдсан олон хүнийг багтаж ядтал суулгаад, дөлгөөнөөр мэлтэлзэх усыг цалгилуулсаар түргэн урагш довтолно.

	Агуу ихэмсэг мөрний дунд, битүү чулуун эргийн наана явах хөлгийг ажиглавал, хөгжилтэй тоглоом мэт үзэгдэх ажээ. Тэндээс уурын хөлөг бага Нева тийш эргэв. Гүүрийн дугариг хөндий дороос бүрээний дуу дуурьсаж, түүний дагалдаа мөнөөхөн арлаас буцаж яваа бололтой, манай хөлөгтэй маш адилхан нэг бяцхан хөлөг мөлхөн гарч ирэв. Хөлгөнд суугчид нэгэн мөч чимээ алдарч, тосон ирж яваа хөлгийн дээрээс тус тусын танилаа олж харахыг хичээнэ. Тэр хөлгийг зөрж өнгөртөл, миний хажуу дахь хүн тохойгоороо намайг түлхэж,

	— Харав уу? Дуулав уу? Таныг дуудаж байна, тэр! гэв.

	Үнэхээр мөнөө хөлгийн хучлага дээр хавтгайран шахалдсан хүмүүсийн дотроос, нэг өндөрлөг залуу хүн ялгаран гараад гараараа хүчлэн даллаж хашхирах нь:

	— Таньж байна уу? Висковский байна. Би Висковский, монголд хамт явснаа та санаж байна уу гэв.

	Тэдний уурын хөлөг түргэн умбан явахад, хашхирч байгаа хүн хөлгийн сүүлд тултал гүйн ирээд,

	— Миний хэлэхийг дуулж байна уу? Би Висковский байна. 53,48-д утасдаарай. Сонин ихтэй шүү гэж хашхирсаар одов.

	Хажуу дахь хүн намайг түлхсэн даруй агшин зуур Висковскийн монгол гэх анхны чимээг олж дуулмагц, би тэр дороо түүнийг танив.

	Ер та бүхэн, Монголын хязгааргүй талд нэгэнт олж тохиолдсон хүнийг хэзээ боловч мартахгүй билээ. Түүнчлэн би таван жилийн өмнө Өрнөд Монголын тал ба цөлөөр олон хоног хамт аялан явсан газар зүйн ухаан судлагч Висковскийг санахгүй байж яаж чадах аж.

	Жич, үдэш харанхуй болох чацуу «Соёл ба амралтын цэцэрлэг» дэх цахилгаан гэрлүүд ноцов. Энэ үед Нева мөрнөөс их л холджээ. Сэтгэлийн дотор монгол Алтайн хөх уулсын бараа жигдрэн харагдах мэт санагдана.

	Тэнд бид өлсгөлөн ирвэсийн хүрхрэх дууны дор унтаж, зэрлэг бүргэдийн догшин донгодлогод сэрж явсан билээ. Энэ нь Европын 1930 оны зун цаг юм. Тэр жил Монголын Засгийн Газраас урьсан ёсоор Бүх Холбоотын Шинжлэх Ухааны Хүрээлэнгийн нэгдсэн шинжилгээний ангиуд Монголд очсон бөгөөд газар судлалын ба газар зургийн хийгээд одон орны шинжилгээний ангиуд Монголын их орны уудам нутгаар таран явжээ. Бас «Эвхамт залуучуудын үнэн» сонины тусгай сурвалжлагч, Ардыг Гэгээрүүлэх Яамны төлөөлөгч Н.-тэй хамт явсан бөгөөд тэр нөхөр олон аймгийн ажилтай энэ явалтаар танилцсан юм.

	Бид хоёр сарын турш машинаар гурван мянган километр газар явахад Монголын нийслэл Улаанбаатараас Ховд хүртэл ба мөн Холбоот улсын хязгаар Кош-Агач хүртэл эргэн тойрон явжээ. Бас зам зуур хоёр гурван хоногоор хажуу тийш гарах явдал тохиолдсоор байсан билээ.

	Жич, нэг шөнө уул хонохоор төлөвлөсөн газарт хүрч чадалгүй, арван таваад километрийн дутуу газарт буудаллаж, хээр хонохоор шийдэж, бид монгол майхнаа шаагаад, хуурай харгана, бургасаар галлаж, задгай галын захаар зэргэлэн хэвтэцгээв. Зам яваа гурван хүн шөнийн бүрэг харанхуй, энэхэн цагт ганцаардан мөрөөдөх сэтгэл төрнө. Ардыг Гэгээрүүлэх Яамны төлөөлөгч бөгөөд Монголыг судлагч, хуучин эрдэмтэн Н баавгайн арьсан дэвсгэр дээрээ удтал эргэлдэн хэвтэнэ. Энэ өвгөн эрдэмтэн, нойр алдарсан шөнөдөө янз бүрийн тууж, түүх ярьдаг заншилтайн дээр, мөхсөн мэт чимээгүй байдалд тун дургүй учир, үргэлж сонин зүйлсийг хэдэн цагаар залхууралгүй ярьж, биднийг унтуулахгүй байлгахыг оролддог байсан билээ. Бас аливаа гайхалтай зохиол зүйлийг хэлэхдээ тэр өвгөн, үнэхээр томоотой байдал гарган, бидний сэтгэлийг татаж дийлдэг бөгөөд ямар ч итгэшгүй хачин жигтэй явдлыг түүний эрс дуу нь үнэн хэрэг мэт болгон санагдуулж чадна.

	Монголыг судлагч эрдэмтэн өвгөн маань дэвсгэр дээрээ янцаглан суниаж хэвтээд,

	— Маргааш халуун болно, өглөө эртхэн босоцгооно шүү. Маргааш, өдөр дундын хэрд Засагт хааны нутаг хүрч, нэг амьд хүний бараа харна даа. Би хэзээ ямагт нүүж сурсан хүн мөртөө, одоо уйдмаар болж байхад, нийслэл хотын бужигнасан олон улстай гудамж чөлөөнд дассан суурин хүмүүс та нар аль зэрэг уйдаж байгаа бол доо? Таван хоног өнгөртөл бидэнтэй нэг ч хүн тохиолдсонгүй, ер нь ийм цөл газар огоо ядаж алмастай тохиолдовч аргагүй баярлах билээ гэсэнд, бид өвгөн тийш ойртож, лав нэг гойдын хачин юм хэлэх нь гэж мэдээд,

	— Алмас гэнэ ээ, алмас гэгч юү байдаг юм гэж асуусанд, өвгөн ажиггүйгээр,

	— Алмас уу? Та нар алмасын уулыг ер дуулаагүй гэж үү? Хүрэлцэхүйеэ бэрх хэцүү хавцлын дотор байдаг үзэгдээгүй хүмүүсийн тухай дуулаагүй юм гэж үү?

	— За тэгвэл та нар, миний гучин жил болтол анхааралдаа эргэцүүлж яваа таавар түүхийг эрхбиш мэдэх хэрэгтэй гээд ярьж эхэлсэн нь:

	— Урьд нэг Шар говийн орчим дахь «Саруул тал» гэдэг нутагт цасан шуурга болоход, монголчууд гэр гэртээ орж нуугдах мэт сууцгаав. Гэтэл гэв гэнэт хотын ноход зав чөлөөгүй хуцан боргож, тэртээ уулын хөтөл барин давхицгаасанд, монголчууд юу болов гэж нохдын хойноос мөрдөн хөөж очоод, тэнд нэгэн жигтэй юмыг олж үзсэндээ айн цочиж гөлөрсөн ажээ. Тэр бужигнатал шуурч байгаа цасан шуурга ба хуй салхины дотор зэрлэгээр бархиран довтолж байгаа хар үстэй хүн үзэгджээ.

	Монголчууд түүнийг харсан даруйдаа:

	— Чи хэн бэ? гэж хашхирсанд, тэр жигтэй үл мэдэгдэх хачин хүн, зүгээр хүмүүсийг хармагц төдий зугтан арилав. Дараа өдөр нь нутгийн монголчууд цасан дээр түүний мөрийг таньжээ. Тэр мөр, хүний мөр шиг боловч, тэндээ хачин жигтэй, цасан дээр гох шиг хумс ба давтагдсан мэт эрхий хуруу нь тов тодхон ялгаран гарч явсаар тэр мөр нэгэн тал газраар дайран өнгөрч, Алмасын уулын зүг очоод ёроолгүй гүн гангад хүрч мөр алдагдсан ажээ.

	Би энэ болсон явдлыг олж мэдээд зэрлэг хүн шиг алмасуудын нэг байх магадгүй гэж санав. Дахин тэмдэглэж хэлэхэд би энэ мэт юм олныг сонссон бөгөөд хэрэв яривал өнгөрсөн гучин жилийн завсар нүүдэлчний ярианаас олж сонссон үүнчлэн явдал зөндөө байх боловч гагцхүү түүнийг ярихаасаа зовно. Юу гэвэл, энэ бүх зүйл та нарын бодоход үлгэр буюу харанхуй хүмүүсийн сүсэг бишрэлээс гарсан мэт санагдах магадгүй. Тийм боловч эдгээр өгүүллээс алмас гэгч байдаг байж болно гэж би одоо болтол итгэдэг юм.

	Бас Дундад Азиар жуулчлан явагсдын тэмдэглэлтэй танилцахад үл үзэгдэх зэрлэг хүмүүсийн тухай дурдсан нь цөөнгүй байдаг билээ. Жишээлбэл, Марко-Поло, түүний дараагаар Плано-Карпини нараас энэ тухай зүйлсийг лавтай өгүүлдэг байна. Эдгээр баримт нь өнө эрт цагаас тэмдэглэгджээ.

	Бас нэлээд сүүлийн үеийн гэрч баримт ба мөн ч бидний үеийн бичиг тэмдэг хүртэл байна. Өнгөрсөн 1906 онд Петербургийн нэг эрдэмтэн, шинжилгээний аянаас хөсгийн хамтаар буцаж явтал, нар орохын үе хөсөг хөтлөгч нь хонох газар эрж ийш тийш харж явснаа гэнэт бархиран, газар буугаад хөсөг тэмээгээ зогсоожээ. Төдий бүгдээр харвал, элсэн толгойн хөтөл дээр мичтэй адилавтар үстэй хүн байхыг олж харсан ажээ. Тэр жигтэй амьтан шингэж байгаа нарны туяан дотор бөхийн зогсож, урт гараа унжуулан хүмүүсийг анхааралтай харж байсанд гайхаж бачимдсан эрдэмтэн, түүнийг хөөж гүйцээд барьж авчирч өгнө үү гэж монголчуудыг гуйсанд, тэдгээр газарчилж явагсдаас зүрхлэх хүн нэг ч гарсангүй. Тэгж байтал тэр алмас алгуурхан явсаар элсэн нурууны цаана нуугджээ гэж ярих зуураа өвгөн Н. их л бахархан цааш ийн өгүүлрүүн:

	— Аяа, хэрэв хэдэн идэр хүмүүс олддог болоод, хэрэглэл хийц сайтай шинжилгээний ангийг зохиож, тэр Шар говийн гүнд очвол доо... бас үүнд эрхбиш шалгарсан бөгөөд аюул автагдлаас зүрхшээхгүй чадамгай хүмүүс байх хэрэгтэй байна. Та нар өөрсдөө бодож үз. Жишээлбэл, одоо бид усгүй элсэн талд нэвтрэн орж байна. Эндээс хүрэлцэшгүй хавцал хадыг өнгөрөн гарах болно. Мөн тэнд... гэнэт үзэгдээгүй хүнтэй уулзвал яах вэ? гэж манай өвгөн сүүлийн үгээ уянгалан эвшээж хэлээд биеэ дээлээрээ ороон авч тэр даруйд унтав.

	Энэ үед бидний гал унтарч, шөнийн харанхуй улам гүн болов.

	Алмас гэгч домог өгүүлэл юм уу, үлгэр яриа юм уу, сүсэг бишрэл юм уу, эсхүл үнэн байдаг болов уу? Хаа нэг хүрэлцэшгүй ууланд зэрлэг хүмүүс байдаг гэж ер сэтгэлд багтан бодож болох бол уу? гэсэн тогтворгүй сэтгэлгийг гэнэт хажуугаас ирж яваа хүний хөлийн чимээ гарч таслав.

	Нэг хүн майхны зүг ойртон ирэв. Энэ нь хэн болохыг өөрөө олж мэдэлгүй шууд босон харайж, түүний өмнөөс тосон очтол гар чийдэнгийн хурц гэрэл нүдэнд гялсхийтэл тусав.

	— Болгоомжтойхон, нөхөөр, зэвсгээ зайлуул, хөлгийн эвдрэлд тохиолдсон хүн танайд ирж байна гэх тогтуухан дуу сонстов. Гар гэрэл дахин гялсхийж гэрэлтүүлэхэд туранхайвтар, өндөр залуу эелдгээр мэхэсхийж мэндлээд, биеэ таниулан өгүүлрүүн: 

	— Би газар зүй судлагч Висковский гэдэг хүн, хэрэв би ташаараагүй бол та нар манайд очиж яваа бус уу? гэж машины зүг дохино. Тэгтэл, бас л инээд алдан өгүүлрүүн. Намайг бас их аз түшиж гаргаснаар би авралд учран амь гарав. Үнэндээ ер үхэх гэдэг чинь юмгүй хэрэг шүү. Хэрэв чиний морь хөлөө хугалаад, чи аргагүй явган явах бол үхэхээс биш яах вэ, тийм биш үү? Газар судлалын алх, муу луужин юм байна. Би өнөөдөр үүр цайх сацуу туршуулаар гарсан бөгөөд харин миний морины хөл доголоод, би уулын хөшөөнүүдийн дунд хонолоо гэж залгуулан ярина.

	Энэ гэнэт хүрэлцэн ирсэн зочны чимээ нь манай өвгөн ба түүний гарын бичээчийг сэрүүлэв. Тэндээс бид шинэ танилтайгаа өглөө болтол ярилцан байж, нар гарах сацуу хөдөлцгөөж машин тэрэг урд орон явлаа. Бид Висковскийн хамт явган гарч, Висковский морио хөтлөн явна. Зам зуур би, газар судлагчид, Монголыг судлагчийн шөнийн ярьсан зүйлийг дамжуулан ярьж өгсөнд Висковский, алхаагаа удаашруулан, нэвтэрхий сонсохын хамт, бодолхийлэн байж, үнэхээр магадлалтай хэрэг гээд, танд эрхбиш хэлэхэд би энэ бүхий зүйлийг үзэхдээ хөнгөн биш сэтгэлийг агуулан хянахыг бодно. Тэр Алмасын уул гэж нүүдэлчний нэрлэдэг нь ер шинжлэгдээгүй юм. Тэр ярьдаг зүйлсийг тийм гэж бодоход хэцүү бөгөөд бидний ойнд эс багтмаар зүйл, хэдий тийм боловч баримт гэгч хэзээд баримт хэвээрээ үлдэх ёстой.

	Тэр хүрэлцэшгүй Алмасын ууланд одоо хүртэл нэг ч хүн очоогүй ажээ. Иймд элдвийн домог өгүүлэл ба сүсэг бишрэл гарах нь туйлын аргагүй хэрэг билээ. Одоо цагийн харилцан нэвтрэлцэх хэрэглэл сайжирсан үед сайн хэрэглэлээр тоноглогдсон шинжилгээний анги миний бодоход тэр ууланд хүрэлцэн очиж чадна гэж хэлэх зуур, Висковский, морины цулбуурыг угзарч дуу алдан өгүүлрүүн: Би тийм шинжилгээний ангид оролцвол чухам: хувь заяа гэж ихэд баясна гэв.

	Тэндээс Засагт хааны хүрээн дээр буусанд Висковский өдөр турш Монголыг судлагчийн дэргэд байж, тэр хоёр байн байн олноос холдон явж, удтал ярилцсан билээ. Дахин бид хорь хоног хамт явсан бөгөөд бидний завсар найртай сайн харилцаа батаар уялдан тогтсон ба мөн СССР-ийн холбоонд буцаж ирснээс хойш ч бид хоёр цөөнгүй харилцан бичилцдэг байсан билээ. Висковский, Памир ба Алс Дорнодоос надад бичсээр байсан бөгөөд мөн одоо сая надтай Нева мөрний уурын хөлөг дээр тэр хүн үзэгдэн өнгөрөв. 53-48 гэгч түүний утасны дугаар мөн. Би цэцэрлэгт орсон ч үгүй, зуны цэцэрлэгээс буцаж яваа уурын хөлгөнд түргэн шилжин суугаад хотод шууд буцаж ирэв. Тэндээс аль урьд тохиолдсон автомат утасны мухлагт орж Висковскийд утасдаад, хагас цагийн дараагаар бид хоёр Шмидтийн гүүрний гэрэлт дэнлүүний дор уулзаж харилцан гар барилцан мэнд мэдэлцэв. 

	Тэр өгүүлрүүн:

	— Бид хоёр ийнхүү учралдсан нь маш сайн, би танд сониноо бичих гэж хүсэж байсан юм. Гэвч яаж бүрэн бичиж барах вэ. Би дөнгөж гурван хоногийн өмнө Монголоос ирсэн. Тэнд Шинжлэх Ухааны Хүрээлэнд хоёр сар ажил хийсэн, тэндээс зургаан сарын эхээр Ленинградад буцах ёстой байсан боловч би таван жил амралтад яваагүй тул амралтаа Монголд өнгөрүүлэв. Миний очсон газрыг та ер бодож олохгүй байх аа, намайг хаа очсоныг таа л даа, та! гэхэд, би урьдын хамт аялж явснаа санаж, тоглоомоор, Алмасын оронд очив уу? гэсэнд Висковский харин царайг төв болгож, намуухан дуугаар баттай гэгч хариулсан нь:

	— Алмасын ууланд ий! Тийм, би тэнд очсон, харин нэг очсон гэв. 

	Бүхэл шөнөдөө бид хоёр цаг анзаарсангүй, Нева мөрний эргээр сэлүүцэн явж, энэ тэрийг ярилцаад, өглөө хотод цахилгаан тэрэг эхлэн хөдлөхөд Висковскийн гэрт очиж, түүний өдрийн тэмдэглэл дэвтрийг эргүүлэн, элдэв бичиг сэлтийг уншив. Бичсэн зүйлс нь газар судлагчийн ярьсан жигтэй сонин яриаг улам бүрэн төгс болгож батлан өгнө. Жич, эл сонин яриаг Висковскийн зөвшөөрөлтэй, гагцхүү түүний шаардлагын ёсоор, тэрхүү болсон явдалд оролцогсдын нэрсийг зөвхөн өөрчилж, шөнийн Нева мөрний эрэгт олж сонссон бүхий л зүйлийг бүрэн бичиж уншигчдад уламжилъя.

	Жич, энэхүү шинжилгээний ангийн явдлын тухай бичихдээ бид, Висковскийн, эрдэмтэн Жамбоныд очсон тэр өдрөөс эхлэн бичнэ.

	Зургаан сарын эхээр Висковский, Улаанбаатар дахь өөрийн ажлыг дуусгаад Шар говьд явахаар хатуу шийдэж, нутгийн нөхдийн таниулан батлах бичигтэйгээр, Монголын хуучин эрдэмтэн Жамбоноос чухал зөвлөгөө авахаар итгэн очсон ажээ. Үүнээс эхлэн уншигчид, Висковскийд дараалан тохиолдсон аймшигтай ба гайхалтай сүрхий явдлуудыг энэ өгүүллээс олж үзэх болно. Энэ бол тэр хүмүүс Шар говь дахь нууцат ууланд очсоны өгүүлэл болно.

	
НЭГ. ЖАМБОНЫ ГЭРТ

	Жамбон бол түүхч бөгөөд хуучныг судлагч эрдэмтэн юм. Висковский энэ хүнтэй учрахаар болзсон өдөр, батлах бичгээ авч өвгөний гэр тийш явлаа. Жамбон, хаврын эхээр завдан нүүж Богд ууланд гарсан ажээ. Ер нь ч энэ ууланд Улаанбаатарын айлууд зуны сард нүүдэллэн гарч зусдаг заншилтай ажээ.

	Богд уул бол Монголын нийслэл хотын өмнө этгээдэд байдаг модтой сүрлэг уул бөгөөд Монголын Ардын Засгийн Газраас тэр уулын ой ба анг улсаас хамгаалах газруудын нэг болгон дархалсан билээ. Хотоос хоёр километрийн газар орших, үерлэн бүхий Туул голын салааг гараад, тэндээс эхлэн уулыг өгсөж, өөрийн зорьсон газартаа ойртож явах зуур Висковский, Жамбон намайг хэрхэн хүлээж авах бол гэж юуны урьд бодож явав. Юу гэвэл, газар судлагчид, түүний Улаанбаатар дахь танилууд нь, ганц бие өвгөний гажууд зантай болохыг урьдаас сануулан хэлсэн ажээ.

	Жич, хорин жилийн өмнө, Петербургийн дээд сургуульд заадаг хичээлийг орхиж, бүр оросжсон Жамбон, нутагтаа эргэж ирсэн ажээ. Энэ үед тус улсын дотор ихээхэн улс төрийн явдлууд дараалан гарсныг дурдвал, гэмин цэргийн довтлон эзэлсэн ба барон Унгерн дайран орсон хийгээд ард түмний хөдөлгөөнөөр Ардын Хувьсгалт засаг тогтон мандсан зэрэг ихээхэн явдлууд дараалан болжээ. Тавь шахам настай Жамбон өөрийн гэртээ зайлсхийн сууж, тус улсын дотор болсон эдгээр улс төрийн хэрэгт ер оролцсонгүй ажээ. Энэ өвгөн хорин жилд өөрийн гэрт ертөнцөөс нуугдан оршин суужээ. Энэ өвгөн ийнхүү аажмаар мартагдав. Тийм боловч түүний нэр Шинжлэх Ухааны их хурлын газар үргэлж дурсагдсаар байсан ба түүний зохиосон их бүтээлүүд нь Европ, Америк, Азийн зэрэг олон улсад орчуулагдан гарсаар байжээ. Жамбон, Петербургт эрдэм сурлагыг төгсгөж гарсны дараад хэдэн том шинжилгээний ангиар Монголын цөл талаар явсан бөгөөд мөхсөн хот хоёрыг олж гаргасан хийгээд Чингис хааны байлдан довтолж агсан үеийн хөшөө тэмдгийг олсон байна. Тэр бичигт Бээжинг Хятадын хуучны нэрлэлээр Бээжин гэж нэрлэсэн байжээ. Бас Жамбон цааш уудлан үзэж Бээжингийн эртнээс шалгагдан ирсэн нэрсийн түүхийн дарааг олж тогтоосон байна.

	Жишээлбэл, «Умард нийслэл» гэж нэрлэхийн хамт, Цзинь Ду-янь гэдэг байжээ. Орчуулбал «Алтан хараацай» гэжээ. Бас Шунь Янь Фу гэж нэрлэж байсан байна. Марко-Пологийн тэмдэглэлд Бээжинг Ханбалаг гэж тэмдэглэсэн бөгөөд хааны балгас гэж нэрлэжээ.

	Жич, Жамбон, сүүлийн жилүүдэд 1897 онд өөрийн олж нээсэн Хөх хадын тухай зүйлсийг бүртгэн хянаж, эмхэтгэн боловсруулах зэргээр олон жилийн ажлаа төгсгөж байсан билээ. Энэ өвгөн өөрийн зохиосон бүтээлүүдийг бусдаас орчуулан хэрэгссэний үнэ шанд ирсэн мөнгөөр амьдардаг ажээ. Бас Монголын Засгийн Газраас түүнд тусгай ихээхэн тэтгэврийг зориуд олгодог бөгөөд гурван жилийн өмнө түүний жаран таван насны ойн баярын өдөрт Ардыг Гэгээрүүлэх Яамнаас машин тэргээр бэлэг барьсан тул, зун Богд ууланд суухдаа тэр тэргээ хэрэглэдэг байсан байна.

	Жич, зуслангийн айлуудаас сурагласаар явж, Висковский замаас эргэн гарч явтал өтгөн харанхуй бөгөөд сэрүүхэн ой дотор оров. Тэнд хоромхон зуур зогсвол, хөлийн дор тасалдсан нарийн дуу сонсогдож, өвсөн дотроос хүрэн бор тарвага гарч ирээд хүнээс өчүүхэн төдий ч айхгүй, хойд хөл дээрээ зогсож, Висковскийг туршилтайгаар харна. Бас ойр байгаа сүрлэг том модод нь том хад чулуун дундаас ургасан байв. Висковский авиран мөлхөж, төвгөрийн оройд гараад доош харвал, хавтгайран харанхуйлах модны сүүдрийн дор хөвд ба чулуунд хучигдсан, үл үзэгдэх газар доорх булгийн ус хоржигнон урсах нь тодхон дуулдана. Эргэн тойрон харвал зам үзэгдэхгүй тул Висковский, буцаж доош буухаар шийдэв. Гэтэл түүний ард нэг хүн зогсож байгаа мэт санагдсанд эргэн харвал түүний өөдөөс сагс дүүрэн мөөг барьсан, навтгархан биетэй хятад, зузаан ултай эсгий шаахайгаар чимээгүй гишгэн явж ойртон ирэв. Нарийхан хар өмд ба арьсан хүрэм өмссөн нь шинэ барилгад ажиллах хотын чулуучаас огт үл ялгагдана. Тэр хятад эелдэг дохиогоор Висковскийг зогсоож, гоц сайн орос хэлээр хүндэтгэлтэйгээр асуусан нь:

	— Та зам эрж байна уу? Хэрэв зөвшөөрвөл би зааж өгье гээд, мөөгөө барьсаар чулуун дээгүүр хөнгөн шалмаг харайж гараад Висковскийг дагуулан явж, өвс урган баларсан, дөнгөж мэдэгдэх төдий жимд авчраад, 

	— Доош буутал машины зам бий. Тэндээс хот харагдана гэсэнд, Висковский,

	— Би хотоос яваа билээ. Энд эрдэмтэн Жамбоны зуслангийн байрыг эрж явна гэсэнд, хятад дахин мэхэсхийж, Висковскийг өмнөө гаргаад, Жамбоны зуслангийн байр тун ойрхон бий гэв.

	Тэндээс хэдэн мөч хэртэй явтал, нэг том цагаан гэр харагдав. Энд түүний газарчин, өмнө нь гараад, та түр хүлээнэ үү гээд тэр гэрт мөнөө хятад, Висковскийг гайхаж байтал шууд яван оров. Төдий чанга бус яриа сонсогдон, хөгшин хүний өгүүлэл, дуу гарах нь саяын орсон хүнийг аашилж байгаа бололтой. Түдэлгүй өнөөх хятад бяцхан өнгөлөг сандал авч ирээд:

	— Бурууг хэлтрүүлнэ үү. Таныг профессортон түр хүлээнэ үү гэж гуйж байна гээд буцан оров.

	Гэр дотор ажил болж эхлэв. Дужигнасан өгүүлэл дууны дор гэрийн хогшил юмсыг ийш тийш нь болгон засаж байгаа бололтой. Тэндээс модон хаалга нээгдмэгц бяцхан туранхайвтар, буурал өвгөн гарч, Висковскийн зүг яаран алхалж ирэхийг ажиглавал, урт хар хувцас өмссөн нь өвгөний биед нь тун ч эвгүй байгаа болохыг Висковский даруй мэдэв. Цардмал ханцуй нь түүний хүүхдийн мэт нарийн гараас мултран байхад, өвгөн толгойгоо хажуу тийш гилжийж, хурууны өндгөөр тогтоон барина. Өндөр уужим, хатуу зах нь түүний эрүүн дороос тулсан бөгөөд профессорын хөдөлмөгц, хүзүүнээс нь резинээр товчлогдсон хоолойн бүч мултран гарав. Үүнд өвгөн улам сандарч,

	— Би гуйя, намайг уучилна уу. Олиггүй Ли Чан мөөгний аянд явахдаа намайг Богд уулын савдгаар сахиулан орхиод ийм болгов. Би таны энэрэнгүй зүрхэнд итгэе. Намайг шоолохгүй өнгөрүүлнэ үү гээд,

	— Морилж орохыг гуйя! гэж урьж оруулав.

	Зайтай гэрийн доторх хэлбэр, дүв дүгрэг тасалгааны байдалтай бөгөөд будагтай модон шалны дээр зассан хогшил нь бичгийн ширээ, номын шүүгээ, бас эсгийгээр бүтээсэн нарийн тавцан зэрэг байна. Жамбон зочиндоо түшлэгтэй сийлмэл модон сандал ойртуулан өгч, өөрөө ширээний цаана суув. 

	Хятад энэ завсар хувцсаа мөн амжин сольж, хар торгон дээл өмсөөд, аяганы намхан ширээ авчирч, хоёр үндсэн аяганы хамт тавьсанд өвгөн өгүүлрүүн:

	— Их баярлав. Ли Чан, өөрийн нүглээ наманчилж, эрхэм зочинд манай амтгүй өчүүхэн цайг баригтун гэв.

	Висковский яриандаа яаж орохыг мэдэхгүй, энэ эрдэмтэн өвгөний жомбогор хацартай бяцхан нүүрийг ажиглан харуулдана. Том бөгөөд хүүхдийн мэт хурц нүд нь өтгөн буурал хөмсөгний дороос гэрэлтэж, дун мэт шүд гялалзах бөгөөд нарийнхан хэдэн сахал жирвийлгэн тавьжээ. 

	Өвгөн профессор, Висковскийг,

	— Цай зооглож сэрүүц гэж аяга авч өгөөд өгүүлрүүн, — Энэ аягыг би дөчин жилийн өмнө Төвөдөөс авчирсан юм. Энэ аяга хийсэн ягаан мод үнэхээр гайхамшиг сайхан үнэртэй байсан биз гэсэнд,

	— Та энд ганцаараа суудаг юм уу? гэж Висковский, санамсаргүй асуугаад, тэр даруй эргүүлэн авч, — Хэрэв таны үгийг тасалсан бол буруушаалгүй өнгөрүүлэхийг гуйя гэж хэлэв.

	Жамбон зочны зовсныг мэдэж, үгийг таслалгүй, 

	— Үгүй, би одоо тун чөлөөтэй байна. Таны ирэхийг надад урьд мэдэгдсэн тул би таныг туйлын их хүлээж байсан билээ гэх зуур, урьдах асуултад хариулж, — Надтай Ли Чан хамт суудаг юм гээд, мөн залгаж хэлсэн нь, — Энэ жил бид хоёр даяанч шиг үнэхээр удтал битүүлэн суусан хэргээ нэг тийш болгосон тул, та тэр амжилтад баярыг хүргэж болно. Би Хөх хадын зүүн талын хаднаас олсон сүүлийн тэмдгийг шалгаж төгссөн. Үүнд гурван шугамын тэмдэг нь нум сумаар харваж байгаа анчныг дүрсэлсэн болохыг лав тодорхой тогтоов. Цугларсан тэмдэглэлийг дуустал шалгасан билээ. Би хоёр хоногоос Оросын Шинжлэх Ухааны Хүрээлэнд уул мэдээг явуулна гэж ярьж байснаа гэнэт зогсож өгүүлрүүн:

	— Уучлахыг гуйя. Би яриандаа болжээ. Энэ тухай яриа танд сонингүй биз. Таны санаж явааг надад хэлсэн билээ... Гэвч залуу нөхөр та өөрөө хэлэх биз, би танаас сонсохыг... гээд, профессор, их л анхааралтайгаар чагнан бүхийд Висковский өөрийн удтал хүсэн бэлтгэсэн хэргээ бүрэн тодорхой ярьж өгөхөд Жамбон түүний яриаг таслалгүй чагнан байж, гарын алгаараа өвдгийг илэн сууна.

	Висковский хэлэх нь:

	— Би ер юуг ч итгэхгүй бөгөөд гагцхүү тэр уулыг нээн үзэхийг хүссэн билээ. Хэдий гүн их цөл тал боловч одоогийн харилцан нэвтрэлцэх хүчинд тав, зургаан зуун километр газар нь хэчнээн цөл дундуур явавч, асар хол газар биш ажээ. Би гагцхүү тэр домог өгүүлэл гарсан уулыг үзэж, үе дараалан дамжигдсан бишрэлийн үгсийг шалгаж илрүүлэхийг хүссэн юм. Иймд би машин хөлсөлж аваад явъя гэж санана. Надад энэ тухай хүрэлцэхээр мөнгө бий. Мөн замын явдал нэг сар болох биз. Хэрэв замд аялах тун аргагүй, саад тохиолдох ахул би буцаж ирнэ. Гагцхүү энэ тухай би таны гүн туслалыг итгэн хүлээж болох, эсэх? Та энэ тааварлал бүхий газрын тухай ярьж өгнө үү, гэхээс гадна хэрэв болох бол өөрийн танил дотроос нэг сайн, настай, томоотой, монгол газарчин хүнийг зааж өгнө үү? Гагцхүү ялимгүй хэрэгт таныг зовоосон тухай буруушаахгүй өнгөрүүлэхийг гуйна гэсэнд, Жамбон марган өгүүлэх нь:

	— Та яаж тэгж бодож болох вэ. Би таны энэ сайн гарлын эрмэлзлийг онц хүндэтгэж сайшааж үзэх бөгөөд энэ эрмэлзлийг гүйцэтгэхэд бүрэн дүүрэн туслах хэрэгтэй гэж шууд санана. Иймд энэ хэргийн тул та намайг хэрэглэх бол өөрөө бэлэн тул ер эргэлзэх явдалгүй билээ.

	Залуу нөхөр, та мэдэх үү? Алмасын уул, манай эндээс таван зуун километр газар Шар говийн гүн дунд байдаг юм. Энэ хүрэлцэшгүй хүнд замыг машинаар нэвтрэн явж мөн ч болох тал бий. Алмасын уул байгаа тэр нутагт нэг ч хүн очоогүй гэх нь үнэн биш юм.

	Миний мэдэх хэд хэдэн шинжилгээний ангиуд очсон бөгөөд харин тэндээс нэг ч хүн тэр ууланд чухам нэвтрэн чадаагүй юм. Тэндэх сүрхий их хэрэм болсон ганга ба гуу жалга нь замыг боожээ. Тэр эргэн тойрон байгаа эгц уруу нүх нь ер хаданд хүрэх аргагүй боомт болсон байна. Тэнд очсон улсын хэлэх нь, тэр гангын гүн дотор юм шуугих мэт сонсогдсон гэнэ. Үүнийг үндэслэн бодвол, тэнд ус байдаг бололтой. Хэрэв устай юм бол тэнд хүн амьдарч байж болно. Уул нь арваад километр газар хэлхээлэн үргэлжилсэн хад бөгөөд мянган метр хүртэл өндөр ажээ. Үүнд:

	— Одоо цагийн газар судлагч нар эрхбиш нэвтрэн хүрэлцэх сүвийг олох зорилгыг тавин оролдож болно. Намайг залуу байсан үед миний нөхдөөс гагцхүү тэр сүрхий ёртой хадыг хараад, өөрсдөө зориг шантран, нэгэнт орхиж байсан билээ гэсэнд, Висковский болгоомжтойгоор асуусан нь:

	— Тийм бол та намайг өөрийн зорьсон хэргээс буц гэж сануулж байгаа юм уу? гэсэнд Жамбон маргаж,

	— Юунд тэгэх вэ. Би хэзээ ч залуу эрдэмтний төлөвлөгөөг эвдэх ажил хийхгүй. Ялангуяа би өөрөө танд туслах гэж нэгэнт хэлсэн атал яахан саатуулах вэ. За тэгээд би таны мэдэлд бүрэн шилжив. Бид одоо ажлыг хойшлуулахгүй, таны хүссэн хэргийг гүйцэтгэе. Цөм хамтаар Алмасын ууланд гарцгаая. Хорин жилийн турш өөрийн биеийг хоригдол мэт суулгасан минь одоо дуусав. Үхэхээсээ өмнө тал цөл газрын агаарт амьсгалъя гэж санана. Эртний хаадын түүхийг судлах хэргийг оролдсоор тавин жилээ өнгөрүүлэв. Одоо ханалаа. Би даруй ил гарч тал, элс ба ууланд тантай хамт явъя. Залуу нөхөр минь, намайг аваад яв. Би таны мэдэлд бүрэн шилжлээ гэдгээ, дахин хэлье гэв.

	Энэ үгсийг хэрхэн ойлгох вэ?

	Висковский, бүрмөсөн гайхаж, түгжрэн байгаад асуусан нь:

	— Та хамт явах гэж үү? гэсэнд, өвгөн:

	— Та хөгшин зөнөг хүнтэй хамт явахаас цээрлэхгүй бол би таныг даган гэлдэрч чадна.

	Ийнхүү явахад би өөрийн зардал, машин, мөн Ли Чанаа хүртэл цөмийг танд хэрэглүүлье. Миний энэ Ли Чан маш сайн тогооч болохоор барахгүй, бас сайн жолооч гэсэнд, Висковский,

	— Би ер таныг яахан чирэгдүүлж болох аж. Огт сэтгэл түвдэхгүй байна гэсэнд, Жамбон,

	— Миний хайрт нөхөр, бүү зовогтун. Олон юм бодолгүй явахыг бэлтгэх хэрэгтэй. Таван хоногт засацгаан завдаж даруй хөдлөн гаръя. Та зөвшөөрөх үү? За гар гараа барьж баталъя гээд, — Ли Чан! гэж дуудаж, Жамбон их л хөгжилтэй алгаа ташив.

	Хятад, үүдэн тушаа зогсож юу хэлэхийг хүлээнэ.

	— Ли Чан, хуучин дарс гарга. Их хэрэг зөвлөн тогтоосон энэ нэгэн чухаг цагийг тэмдэглэн ёсолж өнгөрүүлье. Бидний хэлэлцсэн хэрэг баясгалан төгөлдрөөр биелэх болтугай, гээд Жамбон, шороо наалдан хатсан лонхноос дарс хийх зуур, Висковскийгоос,

	— Та хэдэн настай вэ? гэж асуусанд,

	— Хорин тавтай гэв.

	— Энэ дарс танаас хорь ах юм байна. Бас би хорин жилд ер хундага өргөсөнгүй гэв.

	— Таны эрүүл мэндийн тул ууя гэж Висковский хундага өргөсөнд, профессор их л баяртайгаар хундагыг дээр өргөж,

	— Залуучуудын хөгжлийн тулд ууна гэв.

	Тийнхүү үдэш орой болтол сууж, хамаг хэргээ боловсортол хэлэлцэн тогтож, гагцхүү явах хэргээ олонд задруулан тараахгүй нууц байлгах гэж шийдвэрлэв.

	Тэндээс профессорын «бьюйк» тэрэг Улаанбаатарыг орхин явснаас хойш олон хоног өнгөрсний дараа эдний явсныг хотын улсууд олж мэдээд тийнхүү Жамбоны гэнэт явсанд их л гайхацгаажээ.

	
ХОЁР. СҮҮЛЧИЙН ДОМОГЛОЛ

	Хөдөө талын зах хүрвэл Алтан цэцэг гэгч бяцхан хүрээ байх бөгөөд тэнд хөдөөгийн нэг бага буудлын газар байх ажээ. Тэр буудал дээр Өмнөд Чуулалт хаалга хотоос Улаанбаатар орохоор яваа хятад худалдаачны хөсөг, тэмээн жингийн урт цуваа шөнө ирж буудаллав. Сарны бүдэг гэрлийн дор аянчин задгай гал түлж, ачаа бараагаа засах, тэмээ малаа уяж хөллөх бөгөөд хоёр дугуйтай модон тэрэгний арлыг дээш босгон, буудлын хашааг тойруулан жагсаав. Задгай галын дөл аянчны хөх дээлийг гэрэлтүүлэх бөгөөд цав цагаан хонийг галын захад чирэн авчрах нь үзэгдэнэ. Чимээгүй байсан хөндий талд өчнөөн хүмүүс цугларснаар даруй дуу чимээ үргэлжлэн дуурьсана. Буудлын хашлаганы дэргэд бас хэдэн машин зогсжээ. Бас энэ хөсгөөр Хятадын хэсүүл театрын нэг бүлэг хүн, Монголд ирж жүжиг гаргахаар яваа ажээ. Жич, бас нэг машины дуу гарч, хоёр хажуудаа усны сав ачсан бөгөөд дээрээ өндөр ачаатай хүрэн бьюйк олонд мэдэгдэлгүй гарч ирэв. Ойр байгаа гэрийн нэг эмгэн арагтай хуурай аргал гаргаж өгнө. Манай хятад жолооч бид хоёрыг буулгаж орхиод унтаж бүхий малын хот тийш очив.

	Жамбон машин тэрэгнээс буух зуур надад хэлсэн нь:

	— Хүн амьтны дунд хонох сүүлчийн шөнө энэ болно. Маргааш бид Шар говийн элсэн дотор хонох болно гэж ярьж байтал, Ли Чан, багашаархан хонь сугандаа хавчуулан чирсээр буцаж ирэв.

	Профессор:

	— Энэ хүрээнд миний хуучин танил нэг лам байдаг юм. Хэрэв түүнийг амьд байвал түргэн очиж уулзаад ирье. Би удахдаа нэг цагаас хэтрэхгүй, үдшийн хоолны наана ирнэ гээд, малгайгаа барьж, таягаа тулсаар одов.

	Висковский түүний хойноос харж байтал тэр хойд уулын наана гоёмсог цэцгийн хэлбэртэй, гэрлийн хоргоор чимэглэсэн асар үзэгдэв. Түүнийг сонирхон харж байтал, Ли Чан авчирсан хонио ажиллаж, гар хуруу нь цус, тос болсон бөгөөд тэр гараа доош болгож, Висковскийн бодлогыг тааварласан мэтээр өгүүлрүүн:

	— Хэрэв та явж юм сонирхох бол явахгүй юу. Би машинаа харж, хоолоо бэлтгэж байя гэв. 

	Висковский дуртайяа тэр асрын зүг очив.

	Хятадын театрын асарт зогсоо, суугаа нийлж хоёр зуугаас цөөнгүй жүжигчин дүүрсэн байв. Утаа тортог болсон ламп нь улайдаж, тамхины утаа манаран тунарч байв. Висковский урагшлан явж өмнөд талд нь гараад тайзны хивсний захыг дарж, зүлгэн дээр суув.

	Жүжигчид их л сүр дүрэм гарган сэлэм жадаар харилцан байлдана. Цугларсан улсын задгай шуугиан их тул наадагчдын үг үл сонсогдоно. Висковский, цугларсан хүмүүсийн байдлыг тэр жүжгээс илүү сонирхон ажиглаж байв. Гартаа ташуур барьсан хөдөөгийн малчин эрчүүд мал, бэлчээрийн тухай өөр хоорондоо их л анхааран ярилцана.

	Амьтны эвэр мэт жигтэй сэргэр үстэй, настайвтар, хуучны авгай нар эрэгтэйчүүдийн араас шахан ирж, шүдэн завсраа цаасан тамхи зуугаад, хүүхдээ олны өмнө хөхүүлэн тэжээж, огт зовох янзгүй сууцгаана. Тэгж байтал бүгдээр тайзны зүг чив чимээгүй ширтэх бөгөөд нүүдэлчин, жинчин нар хүзүү сунган гөлөрч хөшгийн цаанаас дэвхрэн гарсан цагаан үстэй зэрлэг сүнс болон наадах жүжигчнийг гайхан олохгүйгээр, нийт үзэгчид нь хүнд жихүүн сэтгэлд гайхан харж байна. Эдгээрийг сонирхон ажиглаж, ер санаандгүй байтал гэнэт Висковскийн чихний тушаа нэг үл таних хүн тачигнатал инээв. Висковский цочиж толгой өргөн эргэж харвал, арьсан хүрэм өмссөн, цагаавтар үстэй чийрэг залуу орос хүн байх бөгөөд тэр хүн, Висковскийн гайхан харах харцыг огт хайхрахгүй, шууд гарыг дэлгэж,

	— Москвагаас уу, Ленинградаас уу? Би кино зурагч Телятников гэгч байна, танилцъя. Та яахан энд байгаа хүн бэ? Энэ жүжиг дээр уулзахад сайхан биш үү! Галош тайлах хэрэггүй, тийм биз, ха ха ха, бид трамвайнаас учраагүй байгаа даа! гэж эх адаггүй ярьж, Телятников гэж биеэ нэрлэсэн энэ хүн, нэг минутын дотор өөрийн биеийн чанар байдлыг туйлын тодорхой танигдуулав.

	Энэ хүн Улаанбаатарт жил бүр болдог их наадмын зураг авахаар Ленинградаас томилогдож ирсэн ажээ. Гэтэл түүнийг Ленинградаас гарахад уул наадам нь найман сард болдгийг хэлсэнгүй тул энэ хүн зургаан сарын эхээр ирсэн ажээ. Одоо хоёр сар хийх ажилгүй, дэмий зүгээр байх нь үнэхээр тоглоом биш, бас гэдрэг буцах аргагүй дэмий завсарджээ.

	Энэ завсар Москва, Ленинградад хэчнээн сайн сайхан юм болж өнгөрөх вэ, үнэхээр чөтгөр аваг гэж хараан гаслалтай хэрэг болжээ. Жич, кино зурагч наадам нэгэнт хүлээх тул энэ зуур газар орны байдалтай танилцан сонирхох гэж шийдвэрлээд, өөрийн «Дож» тэргээр ийнхүү нүүдлийн нутаг хязгаараар сэлүүцэн яваа ажээ. 

	Тэр хүн өгүүлрүүн:

	— Та хаа, ямар ажлаар яв аа вэ?

	Хэрэв сонин ажлаар яваа бол тантай нийлж явахад бэлхэн байна гэв.

	Висковский,

	— Би нэг өчүүхэн газар судлалын ангиар яваа тул танд сонирхогдох ажил биш гэж зайцуулан хариулав.

	Телятников, урьд нэг сургуульд хамт байсан, хэзээний хуучин танил мэт байдлаар дуу алдан өгүүлсэн нь:

	— Би ер нь та нартай хамт явъя. Үнэндээ би ганцаараа эргэлдэж явсаар уйтгарлан залхаж байна. Хамт явбал заавал инээд хөгжөөн тасрахгүй тун сайхан шүү гэв.

	Висковский татгалзаж өгүүлрүүн,

	— Хамт яваад бүтэхгүй биз. Би бас ганцаараа биш, надтай хамт өвгөн эрдэмтэн яваа, бид хоёр тус тусдаа чухал ажилтай гарч ирсэн, тиймийн тул тантай хамт явж үл болно гэв.

	Телятников харин улам баяртай өгүүлсэн нь:

	— Та ганцаар бус бол нэн сайн, улам илүү зугаатай болно. Би зүгээр, та нартай хамт явъя гэсэнд, Висковский, хүлцэн чадсангүй, ууртайгаар хэлсэн нь,

	— Үгүй, үгүй, та ер бидэнтэй хамт явъя гэж ярьсны хэрэггүй, бид хүн амьтангүй бөгөөд зам ч үгүй элсэн дундуур хүнд, удаан замд явах улс гэсэнд Телятников, бухимдан маргаж хэлсэн нь,

	— Та битгий өөрийн хэлсэн үгээ буц л даа, урьд хэлэхдээ өчүүхэн газар судлалын анги гэсэн, одоо хэлэхдээ бараг хар гүрмийг нээх шинжилгээний анги гэх шахам хэлж байна. Намайг хамт явахад та юунд их татгалзсанаа шууд хэлэхгүй юү? гэв.

	Висковский шууд хэлсэн нь,

	— Би тантай хамт явах дургүй байна. Ер нь таныг зүйн гадна шаардлага тавьж байгааг би гайхаж олохгүй байна. Бидэнд илүү хүч авч явах хэрэггүй, хэнийг ч болсон авч явахгүй гэв.

	Телятников, дэмий л гомдсон байдалтай өгүүлсэн нь,

	— Та надад яагаад ингэж эсрэг байгаа юм! Санавал та лав эв хамт залуучуудын эвлэлийн гишүүн биз! Би таныг лав гишүүн гэж санаж байна. Бас би эвлэлийн гишүүн... би ямар таны мөрөн дээр үүрүүлж явах гэж байгаа биш, надад өөрийн «Дож» тэрэг байна. Тэр тэргэндээ бензин дүүргэж аваад явах болно. Тийм биш үү? гэж шаардана.

	Висковский улам бухимдаж, одоо дахин татгалзаж, хариу хэлэх үгээ олохгүй дэмий л тэр кино зурагчаас түргэн салахыг хичээж, түүнтэй дахин үг ярихгүй гэсэн дохиогоо мэдэгдэхийн тул хажуу тийш зайлан холдоно.

	Телятников, ярихаа зогсохгүй, улиглан нуршиж асуун шаардаж байтал, харин ашгүй Ли Чан хүрч ирэв. Хэрэв энэ ший дээр Ли Чан хүрч ирээгүй бол Ленинградын энэ хоёр залуу юу болж тарах байсан нь тодорхойгүй ажээ. 

	Жич, Ли Чан ирээд, Висковскийг дуудаж:

	— Профессортон харьж ирээд таныг хүлээж байна гэсэнд Висковский кино зурагчид толгой дохисон болоод хятадын хойноос маш түргэн дагалдан ирэв.

	Жамбон машины дэргэд зогсож байгаад, Висковскийг үзмэгц хэлсэн нь,

	— Манай хонины мах хараахан болоогүй байна. Салхинд жаахан хамт явах уу? гэсэнд Висковский дуртай зөвшөөрч, тэгье, тэгье гэв.

	Бас өнөөх Телятниковын дуу сонсогдож байсан тул түүнийг ирэх вий гэж зовж, улам яаран бушуу явахыг бодов. Тэндээс Жамбон газар судлагчийг дагуулан яаралгүй алхаж, буддыг тахисан сүмийн тийш явав. Алсаас сүмийн далавч мэт дээвэр нь хөхрөн харагдана.

	Өвгөн эрдэмтэн Висковскийн гараас сугадан түшиж явах зуур,

	— Би танд нэг домог өгүүллийг хэлж өгөх гэсэн юм. Тэр үнэн хэрэг байх ч магадгүй юм. Энд миний танил Дамбасүрэн гэдэг лам амьд мэнд сайн сууж байна. Би түүнтэй хорин долоон жилийн өмнө Бээжингээс буцаж явахдаа энэ хязгаарт танилцсан бөгөөд түүнээс хойш улам дотно нөхөрлөж, тэр Улаанбаатарт над дээр цөөнгүй очдог болсон билээ. Тэр над дээр нэг очоод байхдаа, хөгшдөөс сонссон үг гэж надад ярьсан нь:

	Наяад жилийн өмнө, энэ хязгаарт ихээхэн буудлын суурь байжээ. Гэтэл энэ хүрээнд цам болж, нутгийн хамаг улс цөм цам үзэхээр хүрээнд ирсэн бөгөөд нэг хэсэг хот айлын эзгүй үлдсэн олон гэрийн дунд гэр сахихаар хоёр сартай, өвчин бүхий нялх хүүхэдтэй ганц бүсгүй хоцорсон ажээ. Тэр бүсгүй сууж байж тэссэнгүй, түр зуур хүүхдээ орхиод, цам харахаар гүйн очиж, өчүүхэн зуур байгаад гэдрэг гэртээ түргэн буцжээ.

	Энэ үед цам ч бүрэн жигдэрч байсан бөгөөд бүрээ бүржгэнэж, унзад уянгалан, цам бүжиглэж бас бурхны хувилгаан дүрийг бяцхан тэргэн дээр залж гаргасан байжээ. Гэтэл, тэр талыг дүүртэл муухайгаар орилж бархиран, хавтгайрсан олон улсын дундуур нэг бүсгүй ухаангүй дайрч ороод газарт муужран унав. Тэр бүсгүйн нөхөр нь гэрийн зүг тийш сандран гүйж, гэртээ давхин орох чацуу бас буцаж бархиран ирэв. Юу болов гэвэл, тэр айлын гэрт эсгий дээр хэвтүүлсэн нялх хүүхдийн дээрээс нэг жигтэй хар амьтан бөхийж байсныг харвал, харин биедээ тас хар үстэй, нүцгэн эхнэр, хүүхдийг хөхүүлж байсан ажээ. Тэр жигтэй амьтан гэнэт хүнийг хараад хүүхдийг шүүрэн авч тал руу зугтан явжээ гэдэг билээ гэв.

	Бас үүнээс гадна цааш сонс.

	Хорин жилийн өмнө намар цаг үдэш оройхон, нутгийн хүмүүс малаа бэлчээрээс хариулж явтал нар жаргажээ. Гэтэл алс талын тэндээс хоёр хүн гарч ирсэнд, түүний өмнөөс тосон очвол харин тэр хоёр алмас байсанд нутгийн монголчууд туйлын их айн бачимджээ.

	Тэр хоёрын нэг нь өндөр залуу бөгөөд биедээ гөрөөс адил битүү үстэй ажээ. Явахдаа нөгөө нэгнийхээ урд орж, тэр эм алмастаа гараа бариулан явахыг оролдоно. Мал буцааж явсан тэдгээр монголчууд үүнийг харж, айхдаа хашхирч, бүгдээр хуйлран бөөгнөрөв. Бас тэдний хашхирсан дуугаар гэрийн газар байсан улс гарч гүйлдэн ирсэн ажээ. Тэр хоёр алмас, дуунаас үргэн цочиж, гэдрэг эргэн явсанд хөгшин эм алмас нь мансагдаж хожимдон залуу алмасаа саатуулан байхад, залуу алмас нь эмгэнийг гартаа өргөж хөтлийг тэмцэн явж байгаад, хүнд хөлдөө торж унасанд эмгэн алмас дэмий л их хашхирна. Санавал залуу алмастаа, намайг орхиод түргэн явж амь гар гэж шаардаж байгаа бололтой ажээ. Энэ үе нүүдэлчин ардууд сая сэхээ авч мориноосоо бууцгаан, алмасыг чулуугаар бөмбөгдөж гарав гэж мань профессор ярьж явснаа гэнэт урьдах яриагаа тасалж, өгүүлсэн нь, бид одоо тэр ламтай уулзъя. Бас тэндээс явах замын тухай мэдээ нэмж авах саналтай байна гэв. Тийнхүү сүмийн дэргэд хүртэл лам, хаалган тушаа зочдыг хүлээж байжээ. Тэр лам эднийг дагуулан, хийдийн их хашаан дундуур явж, зулын сүүмгэр гэрэлд огт харанхуй хэвээр байгаа байшингийн дотуур оруулан явав. Алтан хээтэй зулын цөгцнөөс гялгар гэрэл сүүмэлзэж, буддын алталсан баримал шүтээнийг бүдэг гэрэлтүүлнэ. Хана дагуу байгаа модон тавиур дээр том бүрээ хэвтэж байна. Висковский, Жамбоны гараас барьж, болгоомжтойгоор алхан явна. Лам хүндэтгэлтэйгээр бас нэг дуганы үүдийг нээж, цонхгүй дуганы дотор тэр хоёрыг дагуулан ороод гэрэл асаасанд дуганы дээврээс ирвэсийн сахлаг үстэй цоохор арьс дүүжилсэн байв. Лам хананд байсан халхавчийг авч, Жамбоны тийш болгосонд, профессор газар судлагчийг дуудаж, гараараа илж үз гэж дохино.

	Үүн дээр хэсэг хүрэн арьс байх бөгөөд түүнийг Висковский тэмтрэн үзвэл хуурай, хатуу элдүүртэй арьс байв.

	Жамбон ламтай хэдэн үг яриад, түүний гарыг атгаж, дахин харанхуй дуган дундуур явж хашаан дотор гараад дуганы хайсыг өнгөрөн ирэв. Тэндээс ламын буцаж орсон хойно Жамбон аяархан инээж хэлсэн нь,

	— Энэ ламын байранд удаалаа гэж та надад битгий уурлаарай. Энэ лам Дамбасүрэн, тэр халхавчийн дээр байдаг арьсыг монголчуудын алсан алмасын арьс гэж батлан хэлж байна гэх зэрэг ярьсаар буцаж ирэв.

	Жич, үүр цайх чацуу бьюик тэрэг буудлын газрыг эргэж, хөсөг явдаг замаас хажуу тийш эргэн гараад замгүй, талын дундуур довтлон одов. Машин, зургаан цаг шахам зогсолтгүй давхив. Нэг хөтлийг даван явсаар хагас өдрийн хэрд Ли Чан тэрэгний хурдыг сааж, кабинаар гадагш шагайж, нэг юм чагнах мэт болов.

	Хажуугаас профессор өгүүлрүүн:

	— Их хөлгийн эелдэг дарга та амгалангаар суу. Энэ ногоон далайн дунд бидэнтэй дайралдах амьтан нэг ч байхгүй гэсэнд,

	Ли Чан хариуд:

	— Би буух газар сонгон харж байна гэв. Төдий нэгэн өндөр хөшөөний тэнд Ли Чан машинаа эргүүлэн зогсоогоод, тэндээ бууцгааж, сүүдэртээ эсгий, брезент зэрэг юмсаа буулгаж байтал, алсаас яваа машины дуу тов тодхон сонсогдож, хөтлийн цаанаас «Дож» тэрэг гарч ирсэнд Висковский, өчигдрийн кино зурагч болохыг даруй танив. Түдэлгүй тэр машин хүрч ирээд, Телятников, толгойдоо өмссөн эрээн оройвчийг авч, гараараа дохиолон ёсолж

	— Баяр хүргэе, нөхөд өө! Би та нарыг мөн ч удалгүй гүйцэв. Та нар хаа очихоор ийм түргэн довтолж явна. Танай жолооч ёстой түргэн явуулдаг хүн байна. Та нар хоол идэх гэж байна уу? Тун сайн, би бас чөтгөр шиг өлслөө гэв.

	
ГУРАВ. ШАР ГОВИЙН ДОТОР

	Шөнө хоногийн газар ирж буудаллаад цөм унтацгаасанд, Висковский, майхны дэргэд наалдан хэвтсэн кино зурагчийг зэвүүнээр харж, ганцаар галын гэрэлд өдрийн тэмдэглэлдээ эл болсон хэргүүдийг бичиж байгаад, Телятниковын тухай ингэж тэмдэглэжээ.

	«Марзан юм уу, эсвэл давилуун юм уу? Ер нь ийм цагаан сэтгэлтэй амьтан ч байх магадгүй, энэ гэнэтийн тохиолдсон аянчнаас яаж ангижрахыг огт үл мэднэ. Би түүнтэй ярихад эсэргүүцэн мохоох аялгуугаар хэчнээн түлхэж хэлэвч ер тусгүй бөгөөд түүнд ямар ч санамжийг эс төрүүлнэ. Бас Телятников, профессорын санаанд яахан таарсныг олж үл мэднэ. Лав намайг энэ кино зурагчтай хуучин танил гэж санадаг байх. Ер нь энэ битүүлэг будилааныг яаж тайлж өгөх билээ. Өдрийн буудлын газраас эхлэн, тэр ганц гараар рулийг барьж, бидэнтэй зэрэгцэн явахдаа профессорт элдвийн жигшүүрт үгс ба алиа зүйлсийг цээрлэлгүй ярьж явсан билээ. Түүний тэр саваагүй, тогтворгүй байдал өвгөний сэтгэлд таарсан юм бол уу!

	Харин саяхан унтахаар хэвтэхдээ өвгөн, надад Телятниковын тухай хэлсэн нь:

	— Туйлын алиа савсаг боловч тун аятайхан зантай залуу байна шүү гэж хэлсэн билээ. За ер нь яаж энэ цагаан толгойтой чалчаагаас салах билээ! Маргааш эс боловч тун удахгүй хоёр хоногоос өнгөрөхгүй, энэ нэг янзын бэрх замд тэр лав уйдаж гэдрэг буцах биз, лав буцна гэж итгэхээс өөргүй аж» гээд, цааш Жамбоны юу болж байгаа тухай салган бичсэн нь:

	Богд ууланд нуугдан сууж байсан өвгөн одоо танигдашгүй болжээ. Түүний амьд хөдөлгөөний бяцхан өвгөн бие, халуун хөгжилтэй авир занг харсан хүн, ер түүнийг жаран найман настай, хорин жил хүнээс далд газарт нуугдан сууж байсан хүн гэж хэн итгэх вэ... 

	Жамбон, суусан газартаа ер тогтон байж үл чадна. Одоо өвгөний залуу насандаа өнгөрүүлсэн хэрэг дахин санагдаж, түүний сэтгэлийг өдөөн байх тул, тэр алхам бүрд машинаа зогсоон, орчин тойрон дахь хөтөл хамар ба балран мөхсөн хот хөшөөний тухай тайлбарлан гэрчлэн хэлж, ер төгсгөлгүйгээр, эрт цагийн хэргүүдийг нэгжин гаргаж урсуулан хэлэх бөгөөд тун ялимгүй нэг хөтлийн дэргэд хүртэл удтал зогсдог байжээ.

	— Наранд түлэгдсэн өвсний дор үнэндээ юу байгааг хэн мэдэх вэ. Энэхүү мөнхөжсөн чулууны дор баатар буюу дууч алины хүүр байгааг хэн мэдэх вэ. Тэр нь урьд давшиж явсан түүхийг гэрчилнэ гэх зэрэг эрт урьдын хэргүүдийг тоочин ярина. Бас энэ үдэш өвгөн, Ли Чанг хэмхэрсэн хадан тийш оч гэж очуулаад, тэр хаданд авирч тал бүрээс нь гарах зэргээр хэчнээн их явдал болов. Бас гартаа жад барьсан хүний хүүр хадны дор байгааг хэрхэн уудлах тухайг хэлнэ. Ийнхүү манай бьюик эртний түүхийг мөрдөн нэгжиж, илтгэн явах боловч мань өвгөн эрдэмтэн одоо үеийн шинэ явдлуудыг огт мэддэггүй ажээ. Жишээлбэл, би түүнд Холбоот улсын шинэ шинэ агуу их хөгжлүүдийг тодорхойлон хэлж өгсөн бөгөөд бас фашистын харгис довтлогын тухай ба Германаас аливаа эрдэмтнийг хавчин хөөж байгаа болон, яс арьс ялгаварлан үзэж доромжлон дарладаг үзэл суртлын тухай ярьж өгсөнд, тэр хүүхэд мэт туршилтай сонирхон сонсож, хурц нүдээ цавчилхийлэн байж, учрыг ухварлан мэдэж байв. Товчоор хэлэхэд, би энэ өдөр, пионерын үздэг улс төрийн эхний хичээлийг өвгөнд заав. Энэ өвгөн, үнэхээр голч шударга бөгөөд үнэнч найдлага бүхий ажээ. Би үүнтэй танилцсандаа, бас хамт явахдаа туйлаас баярлана. Бас Ли Чан бол гарамгай сайн жолооч бөгөөд профессорын найдлагатай, сэтгэл татмаар сайн сувилагч нь мөн ажээ. Энэ хүнийг би бас онц сонирхон үзэх бөгөөд эрхбиш түүнийг улам ойр таньж, нарийн мэдэх хэрэгтэй болно.

	Профессор монгол хөх майхандаа унтаж байна.

	Телятников, Дож тэргээ майхны зэргэлдээ тавиад, жолоочийн суудал дээр хучиж унтжээ. Энэ бас сүрхий их хурхирдаг хүн байна...» гэх зэргийг бичээд, цааш өдрийн тэмдэглэлдээ бичсэн нь, дангаар түүний тусгайлан эрхэлдэг ажлыг тэмдэглэсэн байна. Жишээлбэл, газар судлалын тухай хянасан зүйлээ зурвас тэмдэглэжээ.

	Тэндээс хоёр дахь өдөр үргэлжлэн цааш зам явахад өвст газар улам бүр хомсдон хомсодсоор дан хайр элсэнд оров. Жамбон, эгц өөдөөс харсан бөгөөд тэмээний бөх адил шомбогор элсэн толгодыг хараад хэлсэн нь,

	— Нөхөд өө! Өвгөн зүлгээсээ ангижрах болов. Цао-ди минь дуусав гээд эртний хятадууд монгол орныг Цао-ди гэж нэрлэж байсан юм гэж тайлбарлаж өгөв. Тэр нь өвст газар гэсэн үг билээ гэв.

	Хайр болсон нүцгэн барзгар тал газар нь нарны илчинд улайсаж халуу шатна. Дараа өдөр нь газрын өнгө хөрс эрс өөрчлөгдөж, жижиг чулуун хайргүй болоод, нурсан торгон элсэнд оров. Хөдлөхгүй хөвсгөр цагаан үүл нь бүгчимдүүлэн сульдуулж зөөлөн шар элсэнд зууралдан зүдэрнэ. Цагаас цагт давших тутам зам улам хэцүү болов. Жаран градус хүрэх халуун дотор, элсэнд шигдсэн машинаа түлхэхээр бүгдээр бууна.

	Телятников, өөрийн дож тэргээ орхиод, хүнд бьюикийг түлхэлцэн тусална.

	Жамбон хүртэл машин дээрээсээ харайж буун, гартаа барьсан таягийг хаялгүйгээр, бяцхан нударгыг чанга атгаж, хоёр хацартаа бумбайтал хий дүүргэн, бүх хүчийг гаргаж машиныг түлхэнэ.

	Дөрвөн хоногийн зуур эд харин санаснаас саадгүй амжилттай 450 километр явж Шар говийн гүн дотор оржээ. Тав дахь өдрийн өглөө Телятников хамгийн урьдаар сэрж босоод хамгийн өндөр элсэн манхан дээр гарч харвал цааш бас хязгааргүй элсэн тал байхыг үзээд буцаж ирэн өгүүлрүүн:

	— За баяртай учиръя нөхөд минь, цааш явахад даанч уйтгартай байна. Би зүгээр одоо буцъя. Миний үлдсэн тос буцах замд лав хүрнэ гэв. Үүнд профессор үл дурлах байдал гарган өгүүлрүүн:

	— Таныг яаж хорих вэ. Үнэндээ би говьд танаас салах их л дургүй байна. Ер нь та ганцаараа таван өдөр турш яаж явахыг би мэдэхгүй байна гэв.

	Кино зурагч:

	— Би баахан хол гарч иржээ. Гэвч хоол, ус, бензин надад бардаагаар хүрэлцэнэ. Харин ганцаараа буцахад үнэхээр уйтгартай байна. Би уг нь та нарыг удахгүй ажил явдлаа дуусгах байх гэж санасан билээ. Ер нь бүгдээрээ хамт буцах юм биш үү? гэв.

	Висковский, түүнийг ам асуусан байдалтай, ширүүн дуугаар сануулж ийн өгүүлрүүн:

	— Би танд урьд хэлсэн биш үү! Та энэ тухай эртнээс одох ёстой байсан юм гэвэл, Телятников, толгой сэгсрэн, эрээгүй байдалтайгаар тачигнатал инээн өгүүлрүүн:

	— Би өдөр шөнөгүй тэрэгний хамаг хурдаар давхина. Над шиг хурдан явах хүн ер гарахгүй, хэрэв намайг тэгж хурдан явагч нэрд гарвал та нар яах вэ? Миний чадлыг хаа очиж тэмдэглэх гэж бодож байна гэв.

	Ингээд эдгээр зам явагчид уйтгартайгаар цайгаа яаралгүй ууцгаав. Өвгөн профессор, их л гунигтай, дуугүй сууна.

	Висковский өөрийн зориуд хөшүүн байдлаа өөрчлөхгүйг бодож Телятниковын явахад ер ажиггүй, тайван байж өнгөрөхийг оролдоно.

	Кино зурагч өгүүлрүүн:

	— Би өвгөн профессорын сэтгэлийг харж, та нарыг эндээс жаалхан гаргаж өгье. Сайн жолоочид арван километр гэдэг чинь ер юу ч биш гэв.

	Тэгээд машиндаа сууцгааж, дахин элсэн тал дундуур алсыг чиглэн хөдөлцгөөв.

	Телятников түрүүлэн гарч, эгц харагдаж байгаа нуурыг чиглэн явж байснаа гэдрэг эргэж,

	— Зогс, зогс! гэж хашхирав. Урагш харвал торгон шар элсний цаанаас хөх цэнхэр нуурын ус мэлтэлзэн харагдав.

	Телятников өгүүлрүүн:

	— Би та нартай наашаа хамт гарсан нь маш сайн болов. Ийм сайхан устай тохиолдох нь цэнгэл билээ гэсэнд,  Ли Чан, шүдний завсраар сулхан дуугарч,

	— Энэ ус биш, униар зэрэглээ байна гэсэнд, Телятников итгэхгүй:

	— Би юу ч болсон очно гээд машинаа хурдлуулан одов. Түүнийг эгж ирэхийн наана, Висковский Жамбон хоёр Ли Чаны хэлсэн үнэн болохыг мэдэв. Өнөөх зэрэглээтсэн униар сарнин замхарч, дож тэрэг алгуураар буцаж ирэх нь үзэгдэв. Гэтэл бас зүүнтээ нь нэгэн их нуур мэлтэлзэн харагдав. Ли Чан, хэнээс ч зөвшөөрөл асуусангүй, ус лавтай мөн гэсэн байдалтай, нуурын зүг эргэж явав. Удалгүй бьюик машин усны захад хүрмэгц тэр жолоог цочмог эргүүлсэнд, Жамбон сандран дуудаж өгүүлрүүн:

	— Бид халуунд бүр нозоорч зүдрэв. Усанд орж сэрүүцье! гэсэнд, Ли Чан:

	— Үгүй гэв.

	Өвгөн,

	— Энэ чинь зэрэглээ биш шүү дээ, ус гэв.

	Ли Чан,

	— Тийм ээ, зэрэглээ биш гэв.

	Өвгөн,

	— Чиний ухаан чинь нарны халуунд шарагдаад дөжирч байна уу даа, урагшаа яв гэсэнд,

	— За гээд Ли Чан цааш давхиулав.

	Усны дээр шувууд донгодон нисэж байв. Машин эргийн захад хүрч ирмэгц Ли Чанаас бусад нь их л гайхсан ажээ. Шувууд тунгалаг хөх усанд улам доош живэх бөгөөд тунаж тогтоон хатуу гялгар давсан дээр хөдлөхгүй хэвтэнэ.

	Телятников, хөхиүн байдлаар хашхирч, 

	— Надад арван таван минутын чөлөө аль, би энэ сонин газрын зургийг авъя, үнэхээр сонин газар байна гэв.

	Жич, эд энэ өглөө их л уйтгартай байсан нь одоо харин шинэ сонин зүйлстэй учирч хөгжилтэй болсныг өгүүлэх юун, тэндээс Телятников, дөнгөж тэр газрын зургийг авч дуусмагц, гэнэт элсэн хөтлийн цаанаас элсэн хуй багана мэт мушгиран дэгдэж гарах бөгөөд газрын хөрс догдлон хөдөлж, чичрэн донслох мэт санагдав.

	Ли Чан, брезентийн дороос буугаа шүүрэн аваад, машиндаа сандран сууж утаан үүл адил манаран бүхий элсэн тоосны хойноос довтлон одов.

	Жамбон түүнийг олон зээр гэж таниад,

	— Зээр, зээр! гэж хашхирав.

	Талд гүйх олон гөрөөсний мянга мянган хөлийн дав хилт нь цөл газрыг чимээгээр дуурьсгана. Зуу зуун тооны гэрэлтсэн шар гөрөөс, манаран бүхий тоосны цаанаас гялалзан үзэгдэнэ. Довтлон шуугьж гүйх гөрөөс нь агаарт үсрэн халих адил үсрэн дэгдэхэд их цөл бүрхэн, үерийн ус ирж яваа мэт санагдана.

	Телятников, зүүн гараараа рулийг барьж түрүүлэн давхиад, жижиг буугаар дэмий л буудах тул Ли Чанд саад болж байв. Эдний буудаж шархтуулсан гөрөөс өндөр үсрэн харайж, улам түргэнээр давхина.

	Жамбон хажуугаас:

	— Битгий бууд, боль байг! гэж хашхирна. 

	Телятников, бүх сумаа буудаж дуусгаад, аргагүй тэндээ хоцорсонд Ли Чан, зай чөлөөг олж хоромхон зуур тэрэгний рулийг тавиад, нэг дараагаар хоёр сум буудаж, дахин тэргээ хөдөлгөн, буудсан зүгтээ явж, нэгэн мөчийн зуур ч хүрэлгүй, машинаа зогсоосонд элсэн дээр нарийхан урт цагаан хөлөө дэрвийлгэсэн хоёр зээр унасан байв.

	Телятников, атаархсан байдалтай өгүүлрүүн:

	— Яасан жигтэй юм бэ? Би лавтайяа унагасан билээ. Миний сумыг тусахад гөрөөс, дээр үсрэн харайж байсныг би өөрөө харсан билээ. Ли Чан! Энэ таны зээр үү? гэсэнд хятад алсан зээрийг дээш өргөж цээжин тус газар бүхий дөнгөж харагдахын төдий бяцхан шархыг үзүүлэн, Ли Чаны хэлсэн нь:

	— Зээрийг буудахад хажуугаас нь зүрхэнд нь тусгаж буудах хэрэгтэй гэв.

	Профессор туйлын их уурсангуй байдлаар газар дэвслэн, ширүүн зандарч өгүүлрүүн:

	— Чи юунд энэхүү тал хөдөөгийн гоёмсог чимэг болсон сайхан амьтныг дэмий алав гэж байн байн загнана.

	Ли Чан айн зовж, нүүрээ буруулан байж, зээрээ тэрэгний ард ачаад, амандаа хэлэх нь:

	— Бид шинэ махтай боллоо шүү дээ, шинэ мах бидэнд маш хэрэгтэй гэж зөөлөн үгсийг аяархан хэлж уучлалыг эрнэ.

	Тэндээс хөдөлж, үдэш болоход нэг хөтлийн захад буугаад Ли Чан, шинэ махаар сайхан хоол хийхээр ажиллаж гарав. Кино зурагч буцах тухайгаа дахин хэлэхийг байж, харин агнахад амтшин дурлаж, гагцхүү түргэн маргааш болж дахин анд явахыг тэсэж ядан хүлээх бөгөөд зээр алахгүйгээр хэрхэвч буцахгүй гэж тангараг тавьж сууна.

	Ли Чан, том таваг дотор уур савссан халуун мах хийж, амарч суугаа нөхдөдөө авчран өгсөнд, профессор, гөрөөсний махыг амсаж үзээд гайхан магтаж хэлсэн нь:

	— Ямар зөөлхөн сайхан мах вэ! Яасан сайхан үнэр амттай юм бэ, Ли Чан чи үнэхээр онцын нарийн сайн тогооч юм.


— Лав чамд Хан ба Чин улсын эзэн хааны тогоочийн сүнс оршсон биз гэж хошигнон хэлэв.

	Жич, үүлэн дотор сар нуугдав. Ли Чан майхнаа шаав. Телятников, уруулаа хазан байж, буугаа цэнэглэн бэлтгэнэ. Профессор үүрэглэн сууж, сувилагч Ли Чан дуудан унтуулахыг хүлээнэ. Висковский өдрийн тэмдэглэлдээ бодол бодон суув. Хөнгөн салхинд битүүрсэн чимээ сонсогдоно. Үүрэглэн бүхий профессор толгой ганхуулан сууна.

	Шөнийн дуу! Үүнийг Чингис хаанд алагдсан цэргийн сүнс гэж ярьдаг ажээ.

	— Үнэндээ салхи, чулууны завсраар үлээж дуу гаргах ба газрын хөрсийг үлээж шуурах дуу хийгээд шуурч хунгарлан байгаа элсний хөдлөх чимээ болно.

	Ли Чан санамсаргүй майхны хошууг мулталсанд майхан унав. Энэ үе Телятников, толгойгоо ил гаргаад, нэг юм ирж явах шиг... гэсэнд Висковский өдрийн тэмдэглэлийн дэвтрээ хамхиж чагнавал, үнэхээр хөлийн чимээ сонсогдов. Ли Чан машин дээрээ гүйн гарч гэрэл асаасанд, нүд гялбам гэрлийн дотор янз байдал нь сайн ялгагдахгүй хоёр хар хүн зогсож байв.

	
ДӨРӨВ. КИНО ЗУРАГЧ ХАА БАЙНА?

	Нэг минут хэртэй тулгарсан дуугүй байдалд дув дуугүй байтал тэр ирсэн хоёр хүн гэрлээс нүүрийг гараар халхалж, зогссон газраасаа огт үл хөдөлнө. Энэ завсар Висковский тэдний хар өнгөтэй үргэлж өмд, цамц өмссөнийг олж үзэв. Жич, Висковский хамгийн захад байсан бөгөөд тэдний зогссон газар ойролцоо байсан тул тэр ирсэн хоёр хүний нэг өндөр чийрэг эр, Висковскийд ойртон ирэв. Манай зам яваа хэдэн нөхөд ирсэн хоёр хүнийг гайхан харж юу хэлэхийг чагнан байтал гэнэт тэд герман хэлээр ярих нь сонсогдов.

	Герман хэлээр ярьсны үргэлжлэлийг Висковский герман хэл сайн мэддэг тул тэр орчуулсан билээ.

	Энэ ярьсан үгийг орчуулбал:

	— Сайн үдэш гэж мэндэлье.

	Энэ цөл газарт хэнтэй танилцах хувь олдов! Би нисэгч Крюгер, энэ миний онгоцны механикч Майер гэж танилцуулж хэлэв.

	Профессор бас герман хэл бага мэдэх тул мэддэг үгээ бодон байж түгдрэн хэлэх нь,

	— Нааш морилон суугтун. Ямар сайхан гэнэтийн учрал вэ гэв.

	Нисэгч, галын захад суух зуур хариулсан нь,

	— Би харин сайн бус учралд тохиолдов гэж санана. Аргагүй учраас энд буусан бөгөөд долоо хоног элсэн дотор яах ч аргагүй сууж байна. Өчигдөр хүнснийхээ төгсгөлийг идэж дуусав гэсэнд, Жамбон, шударгаар Ли Чанг хашхиран дуудаж,

	— Өнөө зээрийн сайхан махаа бушуу түргэн авчир гэв.

	Нисэгч, Жамбоны талаас эргэж Висковскийн зүг хандан өгүүлрүүн:

	— Та европ хүн үү? Хаанаас явж байгааг аймшиггүй асууя гэсэнд, газар судлагч, Телятников хоёр нэг зэргээр:

	— СССР-ийн холбооны Ленинградаас яваа гэхэд, нисэгч цочсон мэт нүдээ доош буулгаж, бяцхан сахлаа эрчлэн, бодол бодон байж, цуурай мэтээр,

	— Ленинградаас, СССР-ийн холбооноос гэнэ үү? гэж давтан лавлав.

	Телятников өнөөх хамаагүй ярьдаг янзаараа:

	— Геноссен гэнэ. Энэ нь Телятниковын мэддэг ганц герман үг юм.

	Энэ нь «нөхөд» гэсэн үг ажээ. Үүнийг Телятников, тэдэнд мах ид гэхдээ хэлжээ.

	Хятад, тавагтай шарсан мах авчраад, Жамбон тийш бөхийж нэг юм шивнэн хэлэв.

	Өвгөн мөрөө хавчисхийж:

	— Шөнө юуны ан байдаг юм гэв. 

	Хятад хариуд нь,

	— Энэ ууланд ойрхон аргал байдаг юм гэв.

	Өвгөн:

	— Манайд зочид ирээд байна, эрхбиш зохистойгоор хүлээн өнгөрүүлэх хэрэгтэй гэв.

	Хятад:

	— Майхнаа шаасан, цай, халуун мах авчирсан, өөр онц юмгүй тул би түргэн яваад тун удахгүй буцаж ирье гэж гуйв.

	Өвгөн:

	— За, яв яв! гэв.

	Висковский зочдод тавагтай мах ойртуулан өгч, мах зооглогтун гээд залгаж асуусан нь:

	— Та тохиолдсон зүдүүрийн тухайгаа дараа ярьж өгөх биз гэсэнд, Крюгер, мах огтлох зуур өгүүлрүүн:

	— Би одоо ярья, ер ч бидэнд хойшлуулах цаггүй байна. Бид хэсүүлчин хүмүүс билээ. Долоо хоногийн өмнө ...-ээс гарсан гэж Манжийн нэг хотыг нэрлэв. Бид шуурганд тохиолдож, тэр салхи шуурганаас зугтан явсаар чигээ алдан төөрч, бүхий бензинээ шатааж дуусаад аргагүй энд буусан билээ гэх хэдэн үгээр бидний асар төвөггүй товч түүхт явдал төгсөнө. Бидний онгоц эндээс бүтэн хагас километрээс холгүй газар байна. Элсэн хамарт халхлагдсан учир та нар биднийг харж чадсангүй. Одоо миний гол болгон сонирхох зүйл бол бензиний тухай хэрэг бөгөөд биднийг цааш үргэлжлэн нисэхэд та нар хэдий хэр тос гаргаж өгч чадах вэ? Манай ВМ гэгч онгоц бол машин тэрэгний тосоор боловч нисэн чадах тийм гарамгай онгоц юм гэв.

	Висковский, нисэгчийн товчхон яриаг их л анхааралтай сонсов. Түүний хүйтэн бөгөөд шаардах маягтайгаар ярих яриаг эхлэхээс аваад тун ойшоосонгүй байжээ.

	Профессор яаран өгүүлрүүн:

	— Энэ тухай эргэлзэх хэрэг огт үгүй, бид тосоо аль болохоор хуваана гэв.

	Висковский, үг бүрээ бодон байж өгүүлрүүн:

	— Хориод аяга тос та нарын хэргийг бүтээх юм уу даа? гэв.

	Крюгер, үгээ тасалдуулан байж ингэж асуув:

	— Та нарын тос хэдий хэр вэ, аль хэр бэлтгэл тостой вэ? гэсэнд, Висковский, түүний тулгасан байдалтай харилцааг хүлцэн өнгөрүүлж,

	— Тун ялимгүй бага тостой гэсэнд,

	Профессор хажуугаас хордсон байдалтайгаар нэмэн өгүүлрүүн.

	— Намайг уучлах биз. Би таны үг ярьж байгаа янз байдлыг гайхаж олохгүй байна. Таны хэлж байгаа янз чинь бараг тушааж байгаа мэт санагдана гэсэнд, нисэгч нүдээ доош буулган, аман дотроо гүвтнэн өгүүлрүүн,

	— Долоо хоног яах ч аргагүй бухимдан байсан мэдрэл ямар тайван байх вэ. Түүнийг бодох биз. Миний бурууг өнгөрүүлнэ үү? гэв.

	Телятников, тэр ярилцсан үгсийг Висковскийгоос орчуулж өгсний дараа өгүүлрүүн.

	— Үүнд нэг арга байна. Эдний нэг надтай хамт явбал би тэрэгний хурдаар явж гурав дөрвөн хоногт буудал дээр хүрнэ. Тэндээс эд тос худалдан авч машинаар онгоц дээрээ хүргүүлж ирээд явбал хамаг хэрэг түргэн бүтнэ гэсэнд, Висковский, кино зурагчийн энэ саналыг тавтайяа сайшаан зөвшөөрч цааш германаар орчуулан хэлэв.

	Нисэгч мөн хөшүүн дуугаар:

	— Үгүй, энэ арга үл болно. Харин өөр нэг зохистой арга байна. Та нарт хүнс хоол хүрэлцэхээр байгаа тул бидэнд, байгаа бүх бензинээ цөмийг зээлдүүлэн өгөгтүн. Бид нисэж нэг хоногоос хэтрүүлэхгүй онгоцоор бензинийг чинь буцаан авчирч өгье гэсэнд Жамбон гайхшаа барж үг дуугүй болоод дахин тэдэнтэй үг ярилцахаас зайлсхийн суув.

	Висковский:

	— Энэ тухай шийдвэр гаргахаа өглөө болтол түдгэлзье гэсэнд нисэгч цэргийн ёсоор хөлийг товшиж ёслоод:

	— Сайн нойрсогтун, өглөө уулзъя гээд нөгөөгөө, — Майер, явъя! гэж дуудав.

	Өвгөн гар барих зуураа,

	— Та нар хаашаа явах нь вэ, энд дэвсгэртэй газар тавтай амарч унтахгүй юу гэсэнд,

	Нисэгч:

	— Бид онгоцон дээрээ заавал байх хэрэгтэй гэв.

	Телятников, босон харайж, 

	— Би та нартай хамт явъя гээд, — Висковский, чи надад орчуулан хэлж өг, би эдний онгоцыг үзэхийг хүсэж байна. Бас маргааш машин аэроплан хоёрын говьд уулзсан гайхалтай сонин зургийг авна гэсэнд, нисэгч, дахин хөлийн өсгийг товшиж:

	— Туйлын ихэд баярлав. Онгоц ойрхон байна гэв. 

	Тийнхүү нисэгчид, Телятниковын хамт явцгаав.

	Энэ үед Ли Чан буцаж ирээд үл мэдэгдэн галын дэргэд суув.

	Профессор, наадах маягаар асуусан нь,

	— За, шөнө чамд юу хайрлав? Би чамайг явуулахдаа үнэхээр нэг аргал угалз олж ирээд энэ «хэсүүлчний» улсад өгөх байх гэж итгэж явуулсан билээ гэсэнд, хятад, дөнгөж дуулдах төдий дуугаар өгүүлрүүн:

	— Эд чинь «хэсүүлчин» хүмүүс биш байна. Би онгоцны нь тэнд очсон. Эд газрын зураг авч яваа улс аж гэсэнд, Висковский гайхаж асууруун:

	— Чи онгоцон дээр нь очсон гэж үү! Чи харав уу, түүнийг? гэсэнд, хятад:

	— Би очсон, би харсан гэж батлан хэлэв.

	Профессор, зовсон байдалтайгаар өгүүлрүүн.

	— Чи юунд тэнд очив? Ли Чан, би ер нь чамайг мэдэхгүй байна гээд, уурссан профессор майхандаа орчхов.

	Висковский, галын захад үлдэж, өдрийн тэмдэглэлдээ эдгээр ер бус хүмүүстэй тохиолдсон тухайг бичив. Тийнхүү хоёр цагийн орчим... гэж бичиж байтал удалгүй үүр цайсанд Висковский гэнэт Телятниковыг санаж, дэвтрээсээ толгой салган гадагш харж юунд Телятников өдий болтол буцаж ирэхгүй болов гэж гайхав. Телятниковын удтал ирэхгүй болсон хэрэг газар судлагчийн сэтгэлд сэжиг төрүүлэн зовооно. Энэ хөгжилтэй залуутай Висковский бас л битүү дассанаа өөрөө мэдэлгүй байжээ. Тэндээс Висковский, өдрийн тэмдэглэлээ далд хийж, ойр бүхий бяцхан элсэн толгой дээр гарч ийш тийш ажиглан харвал хоёр нисэгч гартаа хуйлаастай юм барьж түүний өмнөөс ирж яваа үзэгдэнэ.

	Висковский жаал сэжиглэн харж, хашхирах шахам дуугаар:

	— Кино зурагч хаа байна! Юунд та нартай хамт ирсэнгүй вэ? гэж асуув.

	Крюгер ойртон ирээд,

	— Тэр өөрөө үлдэх гэж тэнд үлдэв гэв.

	Висковский:

	— Телятников хаа байна? гэж учиргүй хашхирсанд нисэгч тэр даруй түүнийг нударгалан цохиж унагаагаад, гарыг барьж хамаг биеэрээ дээрээс нь дарав. Нөгөө механик нь алчуураар түүний амыг боож, гарыг нь ард нь олсоор хүлсэн бөгөөд том биетэй Крюгер, Висковскийг тавилгүй байж,

	— Хөл... хөлийг нь барь гэж шивнэн командална. 

	Дахин толгойн тус газар цохисонд Висковский ухаан алджээ. Тийнхүү элий балай байхдаа хажуугаар машин өнгөрөхийг сонсов. Цохигдсоноос хойш чухам хэчнээн удсаныг мэдэхгүй. Висковский ухаан орж, сая нүдээ нээн, нуруугаар өнхрөн эргэвэл, нартай тэнгэрийн наана гялалзан харагдах «юнкерс» өндөр гэгч нисэж үүлэн зүг одох үзэгдэв.

	 

	* * *

	 

	Жич, уншигчдын анхаарлыг уяхгүйн тул бид даруй анхдугаар аяллын дотроос Ли Чан, профессорыг яаж суллаж, дараагаар газар судлагч ба Телятниковыг сулласан тухай өгүүлсүгэй.

	Тэдгээр нисэгч, газар судлагчийг хүлж, цохин унагаад, майхны тийш гэтэн очиж, унтаж байсан өвгөн эрдэмтнийг дайран барьж аваад, хажуугаас өмгөөлөн ирсэн Ли Чаныг буу занган айлгаж байж хоёулыг нь хүлээд хамаг тосыг авч «бьюик» тэргээр онгоц тийшээ очсон байна. Жамбон онгойлгож орхисон майхан дотроо янцаглан хэвтэж, гарын хүлээсээ тайлахыг хичээн тал талаараа хөрвөж бүхий Ли Чанг ажиглана. Ли Чан тэгж оролдож удаад, үл болоход тэр найдлагагүй оролдлогоо орхив. Энэ үе нар манджээ. Ли Чан огт чимээгүй болов. Жамбон, Ли Чанг чимээгүй болсонд гайхаж, бүх хүчээр зүтгэн байж өндийх төдий болоод харвал хятад өөр газар очоод байна.

	Ажиглавал тэр, галын үнсний дэргэд мөлхөн очиж суугаад, ар тийшээ гэдийж, нүдийг ихээр нээн, уруулыг жимийн байх бөгөөд түүний царай, царай биш, их л зовуурилан байна.

	Асар удалгүй бэхэлж уясан даавууны дээр, Жамбоны нүүрт нэг хүний гар хүрэх шиг болов. Харвал, харин Ли Чан, түүний амыг боосон алчуурыг тайлж, дараагаар гар хөлийг нь суллав.

	Өвгөн асууруун:

	— Ли Чан, чи хүлээсээ яаж тайлав? Хэн чамд тусалсан бэ? гэсэнд Ли Чан гунигтайгаар инээмсэглэж, шатааж тасалсан олсны тасархай ба түлэгдсэн гараа Жамбонд үзүүлнэ.

	Ли Чан, Жамбонтай хамт явж, Висковскийг эрэн олоод, түүний хүлээг суллаж, тэндээс Висковскийтой нийлж, энэ хэлмэгдсэн гурав, кино зурагчийг эрэхээр явав.

	Телятниковыг санаснаас түргэн олжээ. Тэр харин хоосон бьюик тэрэгнийхээ дэргэд, задчин хаялсан олон лаазны дунд хэвтэж байв.

	Телятников юуны өмнө хэлсэн нь,

	— Тэдгээр нисэгч лав фашист нар байх! гэв.

	— Фашист гэнэ ээ? гэж Жамбон лавлан асуугаад өгүүлрүүн: — Энэ чинь Висковский таны надад ярьж өгч байсан улс мөн биз? Эд чинь ёстой дээрэмчин хунхууз нар байна? шүү гэв.

	Телятников, эелдгээр профессорт мэхийж өгүүлрүүн.

	— Та ер энэ мэт хэрэгтэй сая дайралдаж, урьд үзээгүй өнгөрсөн явдлаа одоо хожимдсон хойно нөхөн гүйцэтгэж байна уу? гэсэнд,

	Профессор, олсны ор орсон гараа харж өгүүлрүүн:

	— Үнэнийг хэлэхэд улс төрийн эрдэм ухааны сурлагыг сурах явдал настай биед нэлээд хүнд байх шүү гэв.

	Жич бид, эхний бүлгээ дуусгахыг яарахын тул энэ өдөр эд ийм хүнд байдалд учраад хэрхэн юу санаж бодож байсан зэргийн олон зүйлийг дэлгэрэнгүй бичихийг товчлов.

	Тэдгээр нисэгч, эдний хамаг бензинийг аваад, түүний оронд хэнд ч хэрэггүй новш ба онгоцноос буудаг парашют шүхрээ орхисон ажээ... Бьюик тэрэгний дотор хайрцагтай идэх юм үлджээ. Тийм боловч гүн говийн эзгүй цөлийн дунд яах ч аргагүй хоцорсон эдгээрийн байдал нь хялбарт тооцож яаж болох вэ. Бас тэд Телятниковын дож доторх бензинийг хүртэл цөмийг шавхаж авсан бөгөөд зөвхөн тэргэндээ байсан хагас лааз тос үлдсэн ажээ. Иймд эд таслан шийдвэрлэх аргагүй асуултыг хэлэлцэн шийдвэрлэж, хэрхэн амь гарах арга замыг сүвэгчлэх цагт хүрчээ.

	Яаж амь гарах вэ? гэлцэж, хагас өдөр өнгөртөл хүнд бухимдлын дотор зовуурилан байжээ. Өнгөрсөн өдрийн зээрийн махны үлдэгдлийг идэцгээж байгаа энэ нөхөд Ли Чан, даавуугаар боодолтой гараараа буугаа авч анд явсныг анхаарсангүй ажээ. 

	Харин удалгүй Ли Чан ирж өндөр дуугаар:

	— Уул байна, тавин километрийн хэртэй газар уул байна гэсэнд, Жамбон, Висковскийг тэврэн авч,

	— Уул! Бидний зорьж яваа уул харагдлаа гэнэ гэв. Телятников хажуугаас залган авч,

	— Тавин километр үү, тэгвэл явцгаая, ууланд лав ус ба гөрөөс байх биз. Бидэнд хагас лааз тос элбэг хүрнэ гэсэнд бүгдээрээ зөвшөөрөлдөв.

	Эдгээр нөхөд гашуудалтайгаар «бьюик» тэргээ орхиж, Ли Чан, хүнс хоолны зэрэг зүйлээ дож тэргэнд шилжүүлэн ачаад, бас герман нисэгч нарын орхисон шуудайтай юмыг авч, энэ шинжилгээний анги замдаа орон хөдлөв.

	Хар хадат Алмасын уул үүлэнд тулам сэхүйн өргөгдөж сүртэй харагдана. «Дож» тэрэг хөтөл толгойг даван явсаар нар орохын үе хүртэл зуугаад метр дутуу газар хүрээд бүх бензинээ шатаан дуусаж тэрэг зогсов. Эд, бие биеэ харалгүй зөрүү харцгааж, машинаасаа буугаад чулуу сандайлан сууцгаав.

	Ли Чан ч хүртэл энгийн өдрөөс өөр болжээ. Тэргэн дээрх хайрцагтай хоолондоо хүрсэнгүй, гал түлэхийг оролдсонгүй, тэргэн дээрээс майхнаа ч буулгасангүй, зүгээр сууж байв. Ли Чан тэрэгний рулийн араас гаралгүй, машин дээрээ эгцээр сууж, уулын зүг нүд салгалгүй ширтэн харна.

	Висковский бодолдоо гайхан алдран байж, Ли Чаны ширтсэн зүг тийш хараад өөрийн эрхгүй нүдээ анив. Висковский өөрийн харсан юмыг үнэн гэж итгэсэнгүй, зэрэглээ агаараас салж байгааг ташаа харав уу гэж болгоомжилжээ.

	Гэтэл профессорын хөнгөн гар түүний мөрөн дээр дарж аяархан ч гэсэн нэвтэрхий сонсогдох дуугаар бархирах гэснээ хүлцэн тэсвэрлэж байгаа мэт байдлаар ингэж асуув.

	— Миний залуу нөхөр Висковский юуны учир дуугүй сууна? Уулнаас гарч байгаа утааг та харж байгаа биз. Тэнд задгай гал ноцоож байна гэсэнд, Висковский нүдээ нээвэл урьд харагдсан гал дахин лавтайяа харагдав. Алмасын уулын хавцлаас харанхуйлсаар байгаа тэнгэр өөд утаа оргилон харагдаж байна.

	
ТАВ. ХАВЦЛЫН ЁРООЛД

	Бид өнөөх дөрвөн нөхдийг тэдний зам явсан зургаадугаар өдрийн үдэш өнөө домог болгон яригддаг Алмасын уулын хавцлын дэргэд хүргээд орхисон билээ. Тэнд манай зам явагчид шингэж бүхий нарны сүүлийн туяаны гэрэлд, ууланд оргилон байсан сэжиглэлтэй галын утааг харсан бүлгээ.

	Жич, Жамбон, Висковскийг чанга тэвэрч залуу судлагчийн мөрөн дээр буурал толгойгоороо хүүхэд мэт дараад, бас бухимдсан хүнд амьсгалаар амьсгалан байжээ. Харанхуйлан бүхий хадыг тогтуурьгүйгээр харж маш аяархан давтан хэлсэн нь:

	— Уул, уул, манай зорьж яваа уул мөн гэв.

	Гүн хавцлын дотроос түрчигнэн урсах усны урсгал алсаас дөнгөж сонсогдох бөгөөд хаа нэгэн хол газарт галт тэрэг түрчигнэтэл довтлон яваа мэт санагдуулна.

	Энэ нам гүмийн дунд үүнээс өөр ямар ч чимээ үл сонсогдоно. Том бүргэд тэнгэрт өндөр хөөрч нисэх бөгөөд: хөнгөн цэнхэр утаа, давшин ойртож бүхий харанхуй дотор нүдний өмнө замхарна.

	Эдний зам явагчид тал цөл газарт дасаж ижилдэн байгаа тул зэрэглээ «Гандирсан балгас» буюу үнэн дүрс хоёрын алин болохыг ялган таних болжээ.

	Висковский, өдөр дунд нар эгц дээр гарах үес зэрэглээ гардгийг мэдэх болсон тул одоо үдэш орой болсон үе бөгөөд шингэж бүхий нарны цайрсан туяа өндөр хадны хурц үзүүрт замхрах тул зэрэглээ байх ёсгүй гэж бат санаж байв. Жич, хадны үзүүрт туссан галын дөл улбалзаад түргэн унтрав. Уулын оргилууд гүн харанхуйн дотор  нуугдав. Висковский тийнхүү гөлөрч байх зуураа элсэн дээр туссан өөрийн сүүдрийг хараад унтсанаа сэрсэн адил болов. Ли Чан, уулан дахь галын үнэнийг хамгийн түрүүнд олж харсан тул түүнийг ширтэн зогссонгүй, өөрийн ажлаа эрхэлж, хоосон хайрцгийг эвдэн галлав.

	Профессор өөрийн дэвсгэр дээр завилан суугаад шаахайныхаа хошууг барьж дэмий л ганхалзан байв. Гагцхүү Телятников, яах учраа олохгүй гайхан сэтгэрүүн.

	Юунд профессор, газар судлагч хоёр ийнхүү хүнд: байдалтай байгаа вэ? гэж ганцаараа ойлохгүй байна.

	Жич, Телятников, ууланд хүн байгаа гэж лавтайяа бодоод нөхдөдөө өгүүлрүүн.

	— Хэрэв ууланд байгаа хүмүүс өчигдрийн геноссен адил хүмүүс ахул тэднийг бидэн дээр ирж бензин гэж шаардахын өмнө одоо тэднийг буудаж арилгасан нь дээр билээ. Бидэнд нэгэнт тос байхгүй тул ерөнхийдөө зочдыг хүндэтгэн өнгөрүүлэх ёсны тухай хэлэх ахул би одоо тэднийг зохистойгоор угтан учрахад бэлхэн байна гэх зуур кино зурагч, нисэгч нарыг санаж, заналын сэтгэл төрөн бага буугаа гаргаж, алган дээрээ тавин дэмий л заналхийлнэ. Телятников, хэдий хөнгөн хийсвэр зантай боловч төрөлхийн цагаан сэтгэлтэй тул удтал занан сууж чадсангүй дахин хүнд заналтай хэдэн үгээр нисэгч нарын нэрийг заан хэлээд буугаа далдлав. Ийнхүү элдвээр үг дуу болж байхад түүнийг ер анхаарсан хүнгүй бөгөөд хэлсэн үгэнд огт хариу олж сонссонгүй тул кино зурагч илт тачаадан өгүүлрүүн,

	— Юу болов оо! Та нар чулуу болоогүй биз! Намайг санахад хамгийн зовуурьтай цаг нэгэнт өнгөрсөн бөгөөд одоо гөлөрч гайхах хэрэггүй болжээ. Гэтэл та нар юунд ингэж дуугүй сууна? Энэ утааг гайхаж байна уу? Энэ үнэхээр гайхалтай бөгөөд нөхцөлтэй утаа гэж хэн ч санаж байна гээд тэр, Жамбоны дэргэд ойртон сууж өгүүлрүүн,

	— Профессор, та бодогтун, кино зургийн хүнд зураг авах үеэр заавал нэг саад учирна. Ялангуяа онцын сонин хачин юм тохиолдох үед улам илүү саад тохиолдох ажээ. Энэ газрын сонин байдлын зургийг авъя гэтэл харин одоо нар жаргаж, би аргагүй зураг авах гэрэлгүй гачигдан байгааг та бэлхэн гэрчлэх биз гэсэнд,

	— Аяа Телятников... гэж профессор, халуунаар дуудан өгүүлрүүн, — Бид одоо ямар их түүхт явдлын гэрч болох гэж энд сууж байгаагаа та мэдэж байна уу? Ер нь та энэ ууланд юу байдгийг төсөөлөн мэдэж чадах уу, миний залуу нөхөр өө? Чамайгаа чанга тэврэн байж, бүхийлэн сэтгэлээс танд баярыг хүргэе. Та бол манай энэ газар дээр ирсэн анхдугаар кино зурагч бөгөөд урьд үзэгдээгүй хүмүүсийн зургийг авахаар байгаа билээ гэж хэлэв.

	Жич, энэ шөнө Висковский, гангын эрэгт тулан очиж, задгай галын гэрэлд өдрийн тэмдэглэлийн дэвтрээ бараг дуустал бичив. Түүний бичсэн нь:

	 

	 

	Цөм унтацгааж, би сая арай гэж ганцаар болов. Жамбон өөрийн «тансаг ордон» гэж нэрлэдэг майхандаа оржээ.

	Телятников ч нам чимээгүй болов. Энэ кино зурагч өнөө үдэш их баяртай байгаа бөгөөд сэтгэл нь хөгжилтэй байна. Юу гэвэл, тун саяхан профессороос бидний явж байгаа зорилго юу болохыг түүнд хэлсэн тул тэр сая учрыг мэдэж, тийнхүү ухаангүй баярлан, өөрийнхөө зургийн аппаратыг бэлтгэж, бас зураг авах үест бэлтгэл шилийг хэрхэн авч өгч байхыг Ли Чанд зааж өгөх бөгөөд алмасын тухай зургийг гаргахад улс даяар сонирхож үзэхийг профессорт тоочин тайлбарлаж өгнө. 

	Профессор хариуд нь,

	— Зөв, тийм гэж улам урамшуулна.

	Би ч бас баяртай байна. Юу гэвэл, зорьсон хэрэг бүтэх шинжтэй болов. Гэтэл элдэв бэрхшээлийн тухай сарвалзсан бодол улам улмаар миний тэр баясгаланг сарниулна. Жич, нүд үзтэл задгай гал ууланд ноцож байсан билээ. Тийм боловч тэр уул эзэнтэй бөгөөд уулын хавцал дотор амьдрагчид байна гэхийг ер үл үнэмшинэ. Бас Жамбоны урьд сануулсан ёсоор энэ их томруун хаданд хэрхэн хүрэлцэх билээ гэсэн таслах аргагүй асуулт, аанай шийдвэргүй хэвээр ажээ. Бас замыг ёроолгүй гүн ганга болгожээ.

	Энэ Алмасын уулыг анх харсан даруйд ямар ч газар судлагч гэсэн, Дундад Азид уул тогтоох үес нь дуусаагүй гэж баримталдаг шинэ үзэлд дахин баталгааг олно. Энэ хэсэг утааг ажиглавал, удаа дараа газар хөдөлдгөөс гэмтсэн шинж үзэгдэнэ. Одоогийн миний жаалхан суугаад өдрийн тэмдэглэлээ бичиж бүхий ганга нэг их хүчтэй газар хөдлөхөд донсолж гарснаас тогтсон, газрын том ан ажээ. Энэ хавцлын гүн нь мянган метрээс багагүй болно. Цаадах хад нь хагаран сарвайсан бөгөөд уулыг шугамдан ургажээ. Эндэх газрын байдал элдэв өөрчлөл шинж тэмдгээрээ их л баялаг тул газрын түүх судлах явдалд олон зүйлийн тус баримтыг үзүүлж өгнө. Энэ газар, газар судлагчийн нүдэнд хуучин Европ тивийг эш татуулан санагдуулах ажээ. Маргааш надад шинжлэх, судлах ажил маш олон байна. Жишээ нь, энэ уулын байдлыг зөвхөн бүдүүвчилж тодорхойлон бичих боловч их сонин зүйл болно.

	Бид, дэлхийн зураг дээр цагаан тэмдэгтэй явдаг энэ хязгаарт хялбархан нэвтэрч ирэв. Монгол Хятад хоёрын завсар дахь энэ их цөл газар нь ямар ч зурагт, хэний газар болох нь тэмдэглэгдээгүй ажээ. За маргааш өглөө үүр гэгээрэх чацуу туршин явж шинжлэх болно. Энэ хэрэгт харин Телятниковын зургийн аппарат ёстой хэрэг болно. Аливаа газар судлагч хүн миний адил ийм сонин газар хүрэлцэн ирэхдээ ер юуг ч хайрлахгүйгээр дуртай ирэх биз. Гэтэл бас над шиг цөл тал газар явах уналгагүй арга мухардан байхад хэн зөвшөөрөх билээ. Би энэ хэр өөрийн гайхамшгийн сайн нөхөдтэйгөө хамт чухам ийм хүнд байдалд учраад байна. Одоо бид гэдрэг яаж буцах вэ? Хэдий ан агнаж өлсөхөөс гэтлэх боловч бензин тосгүй тул мухардах болно. Ерөөс ирээдүйд тохиолдох хэргийг одоо зохион бодож, дэмий сэтгэлээ зовоох хэрэг юү билээ. Одоо бид далд нууц ууланд тулж ирээд, түүнээс утаа гарахыг үзэж, эртнээс нааш бүрхгээр уламжлагдан ирсэн домог өгүүллийг тайлахад хүрээд байна. Энэ завсрын үзэж өнгөрүүлсэн хэргийг санахад хамаг бие хүйт оргин жихүүцнэ. Ли Чан, Жамбон хоёр уулын зүг хараад Телятников, чухал баримт болох зургийг авах гэтэл харанхуй саад болжээ.

	Миний үзсэн эдгээр зүйл бол хий илбэ биш ажээ... Тэнгэр тулам утаа уулнаас оргилон байх атал түүнийг итгэхгүй байж яаж болох вэ!

	Иймд эргэцүүлэн хянавал, энэ ууланд лав амь ...

	 

	гэсэн хагас үг дээр Висковскийн өдрийн тэмдэглэл тасалдсан бөгөөд дэвтэрт үлдсэн сул зайд юу ч бичээгүй ажээ.

	Газар судлагчаас өнгөрсөн өдрийн хэргийг тэмдэглэн бичихэд хэн саад болов! Хэрхэн юуны харгаагаар бид зам явагчдын тэмдэглэлээс хуулбарлан авахаа хязгаарлагдав. Энэ тухай бид Висковскийгоос ам ярьж өгснийг баримтлан, эдгээр зам явагчдын тохиолдсон сонин хэргийг хагас үсгээр тасалдсан өдрийн тэмдэглэл гэнэт элсэн дээр унаснаас хойш залган авч үргэлжлэн өгүүлье.

	Өдрийн хэрэгт сэтгэл тавьж, түүнийг бичихийн тулд бүрэн анхаарлаа дайчлагдаж байсан газар судлагчийн өгүүлэх нь:

	Би эргэн тойронд юу ч сонсоогүй байсан билээ. Миний нөхөд хэдийн унтацгаасан бөгөөд миний ажилд хэн ч саад болсонгүй, нам гүм байтал гэнэт арваад метрийн зайтай байсан машины тэндээс машин дээр унав уу гэлтэй нэг юм гэв гэнэт унаж, шуудайтай юм шиг бөөн юм бөмбөрөн ирэв. Би тэр даруй үсрэн зайлах гэж түргэн эргэтэл нэгэнт хожимджээ. Урт бөгөөд өргөн хар юм бүрхэн ирж, нэг хүний гар миний толгой дээр тусаад, бүдүүн олсоор намайг хүлэв.

	Тийнхүү нэг агшин дотор намайг баглаад, гагцхүү хоёр хөлийг сул орхижээ. Төдий намайг хүчтэйгээр угзран татаж босгоод нуруунаас түлхэн явуулна. Би толгойгоо битүү боолгосон тул замаа харахгүй бөгөөд хаашаа хөдлөн явж байгаагаа мэдэхгүй алхан явав. Бас гарыг хажууд хавчин хүлсэн учир би үргэлж бүдэрч тэнцүүрийг алдана. Тэд олсны үзүүрээс татаж тэнцүүлээд, дахин урагш түргэн явуулна. Тийнхүү явсаар элс бага болж, удалгүй хөлийн уланд чийгтэй сэрүүн газар гишгэгдэх мэт болов. Гэтэл цээжний тус газар түлхэж, үг дуугүй, намайг ар тийш унагасанд толгойгоороо жижиг хурц чулуу цохилон, доош гулгаж нэг гүн нүхэнд орох шиг болов. Ийнхүү нуруугаараа доош арван таваад минутын хэр удаан гулгаж бүхийд, миний хажуугаар улс мөлхөн дагаж, хөл доорх чулуугаа унагааж байх нь сонсогдоно. Чагнаж бодоход, намайг хүргэж яваа хүмүүс хориос доошгүй бололтой. Тэдний шивнэлдэн ярилцах ба тасалдсан амьсгалаа авч байгаа нь надад илт сонсогдсон билээ. Тийнхүү явсаар сая хөлийн ул нэг хатуу юманд тулсанд би түүн дээр гишгэн босож, хазаартай морь мэт хөтлөгдөн явав. Төдий нэг газар шийдвэргүй зогстол тэр газар маш зөөлөн бөгөөд намалзан дайвалзсанд би арай унасангүй тогтоод, олсоор хэрж татсан гүүр дээгүүр яваагаа мэдэв. Олсон гүүр намалзан ганхаж, түүний дор ус шуугина. Тэр гүүрийг өнгөрөөд бас дахин доош буух шиг болов. Хөлд гишгүүр гаргасан чулуу дайралдаж, түүгээр шатлан дамжиж доош явтал зүүн мөрөөрөө баржгар хад мэт ханыг шүргэв. Үл тайлбарлагдах бөгөөд өөрийг хамгаалах дотоод мэдрэлийн эрхээр дэмий л араараа чулуу налж явлаа. Миний баруун талд ганга байгаа шиг санагдаж байна. Ингэж нэг цаг шахам нүдээ боолттой хөтлөгдөн явтал намайг гэнэт дахин түлхсэнд би хүйтэн хатуу газар унав. Тэндээс битүү дүнгэнэсэн яриа сонсогдож, намайг нэг хүний халуун нуруунд хавсран хүлэв. Удалгүй хөлийн чимээ гарч тэнд ирсэн улс явах шиг болоод нэг хүн миний толгойн бүрхүүлийг хуулан авав. Нүд нээж харвал, гүн гангын ёроолд байгаа ажээ. Шовх өндөр хар хад гэрэлт тэнгэрийг зүсэх мэт харагдах бөгөөд уулын явцуу хавцал дотор араараа хавсран хүлэгдсэн Ли Чан, Жамбон хоёроос өөр нэг ч амьтангүй байлаа. Миний ард кино зурагч шүрхрэн амьсгалж байв. Хэдий айн зовниж байсан боловч анх нүд нээх чацуу миний нүдэнд шинэхэн ургасан ногоо харагдсаныг одоо тодорхой санана. Би тэр чулуун дороос цухуйж байсан ногоог их л сонирхон харж байсан билээ. Манантай өглөөний цэнхэр өнгө давчхан хавцлыг дүүрчээ. Тээр оройд ягаавтар туяанд нар гэрэлтэнэ. Үзэгдээгүй гоёмсог өнгөт гэрэл нь тохиолдсон бэрхшээлийг хоромхон зуур мартуулахад хүрүүлнэ. Энэ тохиолдсон гэнэтийн довтолгоо нь биднийг их л цочирдуулсан тул бид үнэхээр хэлгүй мэт байцгаав. Гэтэл мань профессор анх эхлэн дуугарч:

	— Бөмбөр дуугарч байна гэсэнд,

	Би түүнийг айсандаа солиорч байгаа юм биш бол уу гэж цочин санаж,

	— Юун бөмбөр, та юу дуулав, танд юу дуулдаад байна? гэж өндөр дуугаар асууж, түүний царайг ажиглав.

	Профессор уртаар шүүрс алдаж өгүүлрүүн,

	— Өглөөний энэ уул эртний хятад хотын хэрэм мэт надад санагдана. Тэнд харуулын хэрэм дээрээс бөмбөр цохиж, өдөр шөнийн цаг мөчийн тэмдгийг олонд мэдэгдэн байжээ гэж ярьж байтал алсад нэг чимээ гарч, хүн маш яаралгүй алгуурхнаа алхлан ирэх сонсогдов. Төдий удсангүй, нурсан том овоолго шорооны цаанаас гартаа винтов барьсан хоёр хятад гарч ирэв.

	Тэднийг ажиглавал, буурал сахалтай өвгөн буугаа дундаас нь атгаж, хоёр тийшээ ганхалзан явав. Тэр хөвөнтэй хөх хүрмэн дээрээ хэлхээтэй сум чагтагалан зүүжээ. Өргөн өмдөө цагаан даавуу тэлээгээр уясан бөгөөд эртний украйн нутгийн хүнтэй адил харагдав. Түүний ард хоёр алхмын зайтай, задгай арьсан хүрэм өмссөн, үдээстэй урт шар гуталтай залуу хятад алхлан явна. Хоёр хятад явган цөмцийн суугаад биднийг илт заналхийлэн байгаа хурц нүдээр харж байв. Нэг ч үг дуугүйгээр винтовоо газар тавиад урт гаанс гаргаж, биднээс нүдийг салгалгүй хялайн байж тамхиа нэрнэ. Хоёр дахь залуу хятад хөвүүн хэтээ цохиж, гал гаргаж өвгөнд өгөв. Өвгөн тэр галыг авсангүй, харин гаансаа хаяж, бууг шүүрэн аваад түүний амыг миний цээжинд чиглүүлэн бүхий л хүчээрээ шагайж хорсолтойгоор заналхийлэн намайг хараана. (Хятадаар хэлсэн үгийг Ли Чан орчуулсан билээ) Жич: Висковский, тэр хятадын занасан дууг үүрд санаандаа тэмдэглэжээ. Энэ өвгөн элдэв хараалаар давшлан занаж, хөдлөх бүрдээ буудах гэж сүрдүүлэн байхад Ли Чан хажуугаас нь галзуу мэтээр хашхиран өгүүлрүүн,

	— Та нар бидний хэлэх үгийг сонсож, биднийг хэн болохыг таних хэрэгтэй гэсэнд, өвгөн, Ли Чанг буугаараа дохиж өгүүлрүүн,

	— Бүү дуугарагтун! Амиа худалдсан муу боол! Та нарын хэрхэн юуны тул хөдөө талд чоно мэт гэтэж могой адил уул чиглэн мөлхөж байгааг бид сайн мэдэж байна.

	Та нар одоо үхэхээс өөр замгүй болсныг мэдэх хэрэгтэй, зүрхгүй өчүүхэн новшнууд! гэсэнд, Ли Чан, бас дахин хашхирч:

	— Өвгөөн! Чиний өмнө, чамд баригдаад байгаа хүмүүс цөм эрдэмтэн улс бөгөөд эд газар чулуу шинжилж яваа хүмүүс болохыг таних хэрэгтэй гэсэнд,

	Профессор хажуугаас нь хорсолтойгоор өгүүлрүүн,

	— Дээрэмчид ээ! Бид зам явах энгийн номхон улс бөгөөд эрдмийн төлөө зүтгэгч нар билээ. Машин дээр миний байгаа бүх мөнгө хоёр мянган доллар бий, түүнийг авагтун. Та нарт тэр мөнгөнөөс өөр хэрэгтэй юу байх вэ? гэсэнд,

	Өвгөн хятад гараар дохиж өгүүлрүүн,

	— Эргэлзэх юмгүй, мөнгийг чинь бид авахдаа авна. Гагцхүү та нар тэр мөнгөөрөө амиа зольж чадахгүй гээд бас хорсон бухимдаж дээш цовхрон хэнхдэгээ ярж, нүцгэн цээжээ нударгаар шаачин хэлэх нь:

	— Мөнгө гэнэ үү? Та нарын гайтай хар мөнгө, та нар мөнгөний төлөө биднийг их буугаар бууддаг биш үү? Галт тэрэгнээс бууддаггүй юу, бас төмөр машинаар хөөн ирж аэропланаар дагаж эргүүлдэггүй бил үү? Та нар мөнгө гэнэ үү! Та нар Лю Инсингийн буурал толгойг огтолсон хүнд хоёр түмэн янчаан өгнө гэж үнэ төлөвлөсөн биз? Та нарт толгойгоо авхуулахын өмнө би дөрвөн нохойг хоёрхон сумаар сөнөөнө. Та нар бас мөнгөндөө бардамнаж байна уу? Бид эхнэр хүүхдийн хамтаар зэрлэг гөрөөс шиг хад хавцалд оршин сууж байна! гэж зүхэн занаж дуусаад бас өгүүлрүүн. — Та нар хэчнээн тойрч нүх ухавч манай ууланд нэвтрэх сүвийг хэзээ ч олж үл чадна. За та нар энэ уулыг хамгийн сүүлчийн харалтаараа харж ав гэв.

	Ли Чан бүр бачимдан өгүүлрүүн,

	— Би өөрийн эцгийн хөшөөнд тангараглан байж хэлье. Ли Чан намайг сонсогтун. Эд бол эрдэмтэн хүмүүс бөгөөд хоёр нь СССР-ийн холбооноос ирсэн Оросын залуу эрдэмтэн Висковский, Телятников гэгч билээ гэж хэлэх зуур Ли Чан өөрийн нөхдөөс, — Та нарын паспорт үнэмлэх машин дээр бий юү? гэсэнд,

	Телятников яаран;

	— Байлгүй яах вэ, байлгүй яах вэ гэж өөртөө туйлын бухимдсан байдал гарган хариулж, бас өгүүлрүүн, — Ли Чан, чи эдэнд орчуулж өг, хэрэв үнэмлэхгүй орж болдоггүй байсан юм бол бид даруй энэ газраас зайлахад бэлхэн байгаа гэж сайтар орчуулан хэл гэж шаардав.

	Өвгөн хятад дарагдашгүй заналаар түүний үгийг таслан хэлсэн нь,

	— Ес хоногийн өмнө бид, хоёр машинтай орос ба япон нарыг барьсан билээ. Япон, герман, орос та нарыг мөнгө холбож нийлүүлдгийг эс мэдэх биш, бэлхэн тэр бидэнд баригдсан улсуудын хойноос пулемёттой хөөж ирсэн билээ. Хэрэв дурлавал тэр буугаар та нарыг буудаж өгч болно шүү. Германы зандалчин офицер дарга нар аэроплантай бидний дээгүүр нисэж бөмбөг хаяна. Хэдий тийм боловч биднийг сөнөөх хүч тэдэнд байхгүй. Бид хамаг дайснаа няцаан сөнөөж хэзээ ч чадна.

	Тэдний сүнс, миний энэ үгийг очиж цаадуулдаа хэлэх биз гээд, тэр Лю Инсин гэж биеэ нэрлэдэг өвгөн хятад бууны замгийг тачигнуулан сумлаж эднийг хад тийш хандуулан, энэ дөрөвт хоёр сум зарцуулна гэж хэлээд, тэр өвгөн хятад өөрөө газар судлагчийг буудахаар шагайв. 

	Тийнхүү буудах гэтэл саад оржээ.

	— Битгий бууд, зогс! гэж гэнэт хэд хэдэн хүн зэрэг зэрэг хашхирав. Харвал хадны тэндээс эдний машинд байсан сэлтийг барьсан хүмүүс асгаран гарч ирэв. Тэдний нэг нь Висковскийн гадаадад явах паспортыг гартаа барьж яваа үзэгдэх бөгөөд тэр паспортын алтан сүлдэт тэмдэг гялалзан харагдав. Амьсгаадсан хүмүүс тэр паспортыг Лю Инсинд өгөв. Өвгөн хятад буугаа мөрөвчилж, өмнөө зогссон хятадын хэлэх үгийг сонсож, авчирсан юмсыг үзнэ. Түүнд бас Телятниковын улаан хавтастай паспортыг авчирч өгөв. Лю Инсин баригдагсдын зүг хандаж гашуудалтайгаар шивнэн хэлсэн нь:

	— Би энэхэн насны үлдсэн өдөрт ийм их нүгэл хийхэд хүрсэн тул би ер биеэ хэзээ ч уучлахгүй билээ гээд шууд Висковский тийш очиж тахир хурц хутгаар, хүлсэн олсыг тас огтлов. 

	Залуу хятад, Жамбон, Ли Чан хоёрыг суллав.

	Лю Инсин доош газарт хүртэл мэхийж гарыг элгэндээ хавсраад намуун дуугаар:

	— Ах дүү нар минь, өөдгүй муу өвгөний бурууг уучлахыг гуйя гэтэл, хонхны уянгалсан дуу уул дүүрэн цуурайтан дуурссанд, хоромхон зуур хавцлын дотор зуугаад хүн цугларан ирцгээв.

	
ЗУРГАА. БИ ЭРХБИШ ҮЛДЭНЭ

	Тэр шөнө Ленинградад Висковский Нева мөрний эрэг дээр энэ энгийн бус сонин зүйлийг ярьж өгөхдөө бидний амыг авсан нь, энэ зам явагсдын тэмдэглэлийг нийтлэхдээ Шар говийн нууцат газар тохиолдсон Хятадын партизан багийн нууцад хор болох зүйлийг хэрхэвч гаргаж үл болох тул зарим нийтэлж үл болох зүйлсийг шууд хасах хэрэгтэй гэж зориуд хасуулсан билээ гэхийг үл өгүүлэн, өгүүлэх нь: 

	Буурал сахалтай өвгөн хятад хагарсан хадны өндөрлөг дээр гараад гараа өргөж чимээ намдах чацууд их л бачимдан байж, баярын үг хэлсэн нь.

	— Ах дүү нар аа, зоригтой байлдагч нар аа!

	Эхнэрүүд ба хүүхдийн эх нар аа!

	Энэ өдрийн энэхүү нөхөд бидэнд жаргалангийн уриа хүргэж ирэв. Юу гэвэл, та нар өөрийн нүдний өмнө баясгалант орны хүмүүсийг харж байна. Энэ улсыг «Мянга наслагтун!» гэж ерөөе! гэсэнд, партизан нар буугаа толгой дээрээ өргөж нэг зэргээр «Мянга наслагтун!» гэж хашхирав.

	Бас Зөвлөлт Холбоот Улс «мянга наслагтун!» гэв. Энэ нь «мандагтун» гэсэн утгатай үг болно. Өвгөнөөс үргэлжлэн хэлсэн нь, өлсгөлөнд өлбөрч бүхий биднийг Японы империалист нараас хавчивч, Зөвлөлт Хятадын улаан цэргүүд уул усыг дамжин, ялалт бүхий байлдаанаар дийлсээр байна. Бид энэ уулын хүрэлцэшгүй харанхуйгаас ах дүүдээ тусалдаг бөгөөд манай энэ бат хэрэмд орох сүвийг дайсан мэдэхүйеэ түмэн бэрх билээ. Бид баригдашгүйгээр сууж, хүчирхэг улаан цэрэгтэй баяртай учрах өдөртөө хүрнэ. Энэ баатар хүчин бол цөмлөн ирэх урсгал адил Цзянси мужаас гаран хөдөлж явсаар одоо улаан цэргүүд есөн мужийг эзэлсэн байна. Энэ хэр Гуйчжоу, Сычуани, Сикан, Ганьсу хүртэл эзэлжээ гээд,

	Зөвлөлт Хятад мянга наслагтун! гэв.

	Хадан дахь улсаас бас дахин хэдэн хүн гарч баяр илтгэлийг гүйцэтгэв.

	Зам явагсдын өмнөөс Висковский хариу баяр хүргэв.

	Жамбон чулуун дээр яаран гарч, гар дахь таягаа өргөн үг хэлэх зөвшөөрөл гуйв.

	Тийнхүү манай профессор догдлон байж эхлэн хэлсэн нь:

	— Уулын хаан! Та нарыг ах дүү нар гэж дуудах зөвшөөрлийг надад өгнө үү. Ийнхүү нэрээр та бүхэн намайг хүндэтгэн дуудсан билээ. Би тэр нэрт чинь тэнцсэнгүй. Цинь хааны төр мөхсөнөөс хойш арван таван зуун жил өнгөрчээ. Түүний нэрээр таны эх орон хятад улсыг «цэцгийн газар», «тариалан ба найрамдуу улс» гэж шүлэгч нарын үгд нэрлэдэг байсан билээ. Эдгээр үе бүхэнд ард иргэд нь хааны ба ноёд язгууртан хийгээд мөнгө хүүлэгч нарын дарлагдлыг яаж бэрхээр хүлээж ирсэн тухай мянга таван зуун жилийн бичгийн сурвалж баримтыг уудлан үзсэн эрдэмтэн тодорхой мэднэ.

	Партизан ах дүү нар аа! Та нар үе улиран ирсэн гүн дарлагдлыг эсэргүүцэн бошгыг халахаар тэмцэн байгаа ажээ. Та нарын энэ түүхт гайхамшигт тэмцэл нь эрхбиш бүрэн ялалтыг олно гэж итгэнэ, би. Таны баатарлаг цэргүүд Чингисийн дурсгалыг сэргээж, агуу ялалтыг олох болтугай! Миний төрсөн орон бол Монгол орон билээ. Манай улс СССР-ийн холбооны ардын тусламжаар тусгаар тогтносон бүрэн эрх чөлөөт улс болон тогтносон юм. Гагцхүү би хувьдаа улс төрийн хэргээс ямагт хол байсан тул хувьсгалын төлөө тэмцэж ч явсангүй. Харин агшин зуур элдэв учрыг нэгэн насандаа мэдсэнээс илүү ихээр мэдэж авлаа. Хэдий үхлийн далайн эрэг хүртэл надад цөөн хэдэн алхам үлдсэн боловч миний бие амьд явах бүх насаа танд ба таны мэт шударга эрчүүдэд зориулан өгөхөд бэлэн байна гэв.

	Тэндээс хадын завсарт задгай гал ассанд, партизанууд их л хүндтэйгээр зочдыг дагуулан, уулын горхины хөндий барин явав. Шуугин урсах усан боргионы тэртээ эмс охид, нүүрс дээр мах шарж байна. Бас том тогоонд чанасан юм буцалж байх бөгөөд алсаас морьд янцгаах сонсогдоно.

	Тэгж явтал, Телятников, Ли Чанг дуудан хэлсэн нь:

	— За будаалах улс будаалж байг, ажил хийх нь хийсүгэй. Энэ нөхдийг гуйж аппарат ба зургийн шилтэй шуудайгаа авчруулъя. Энэ минутаас эхлэн чи биеэ Холбоот улсын кино зургийн ажилчин болсон гэж тооцож болно гэв.

	Ли Чан, кино зурагчийн хэлсэн үгийг орчуулав.

	Харин өглөө эрт гэгээ орох үед тэдгээр партизан машин дээр байсан бүх ачааг хавцал дотор авчирсан байжээ. Телятников ухасхийн очиж өөрийн богц дотроосоо зургийн хэрэгслээ гаргаад, гайхшаа алдран газарт суув. Кино зурагч шүдээ хавиран шагширч байв. Ли Чан, эд чинь зургийн шил онгойлгоод гэрэл авхуулсан байна. Хамаг фильм хэрэггүй болжээ. Юу болсон ч миний зургийн аппаратыг түргэн авчир, тэнд цэнэглэсэн шил бий тул түүгээр нэг юмны зураг авъя гэсэнд, Ли Чан, партизануудтай хоёр үг солиод, мөрөө хавчисхийн өгүүлрүүн:

	— Эд бас чиний зургийн аппаратыг шинэ янзын пулемёт гэж санаад онгойлгосон гэж хэлж байна гэв.

	Телятников, толгойгоо барьж 

	— Хамаг шилийг гэрэл авхуулан ингэж сүйтгэх гэж! гээд гашуудан гаслав.

	Висковский, зориуд түүний хорыг маажин инээж хэлсэн нь:

	— Таны зураг авах явдал заавал чухал үедээ саатдаг заншилтай тул та тэр заншилдаа одоо дасаж байгаа биш бил үү?гэсэнд,

	Кино зурагч улам догшрон уурсаж,

	— Энэ чинь ер инээд наадам биш! гэв.

	Жамбон, харин сийрсэн дэвсгэр дээр суугаад, Лю Инсин тийш ойртон шивнэж асуусан нь:

	— Алмасын тухай сонссон уу? Ер нь энэ ууланд гойд жигтэй сонин амьтан тохиолдсон уу? Эсвэл үзэгдэхгүй хүмүүсийн мөр ул олж харсан удаа байна уу? Бидэнд хэлж өгнө үү гэсэнд,

	Партизаны удирдагч хариу хэлэхийн оронд:

	— Чиний өмнө байгаа энэ хүн их эрдэмтэн юм. Энэ хүнийг дагуулан явж, үхлийн хөндий ба нойрны агуйг үзүүлэгтүн гэсэнд,

	Тэр өвгөн толгойгоо хажуу тийш далжийлган, чигчий хурууныхаа махир урт хумсаар чихээ ухаад, уруулаа арай гэж хөдөлгөн "шин" гэв. Энэ нь «болно», дагая гэсэн үг ажээ.

	Лю Инсин, Жамбонд өгүүлрүүн.

	— Энэ өвгөнийг дагаж явагтун. Энэ хамаг сонин явдлыг цөмийг мэднэ. Хэ Мочан одоо зуун дөчин настай бөгөөд бидний өвгийн өвөг болно гэв.

	Жамбон энэ өвгөний дэргэд үнэхээр багачууд мэт харагдана. Жамбон, «өвгийн өвгийг» сугадан түшиж нарийн замаар холдон одов. Тэндээс Жамбон хоёр цаг гаруй болж Хэ Мочан үгүйгээр ганцаараа буцаж ирээд шууд явж Висковский тийш харж амьсгаадан байж, ийш тийш хүн хараад, хүрмийн сав дотроос шаазан мэт хэврэгхэн хуйлмал илэг гарган үзүүлж өгүүлрүүн:

	— Надад үүний цаанаас барилцаж өгнө үү гэж дэлгэн үзэж, Висковскийг засаж барихад, — Зүгээр зүгээр, эвтэй байна гэж түүнийг харна. — Висковский, алмасын нууц манай гарт оров гэв.

	Тэндээс өдөр дундын хэрд Лю Инсингаас доорх хүмүүст тушаалын дохио хонх цохиулсанд дахин олон хүн цугларан ирцгээв.

	Партизаны удирдагч өвгөн босож ийн өгүүлэв.

	— Ах дүү нар аа! Одоо ёслон салах цаг болов.

	Манай хүндэт дээд зочид та бүхэн энэ хавцалд удаан байж болохгүй. Маргааш бид хөдлөн явах тул одоо засацгаан завдах цаг нэгэнт тулгарав. Иймд одоо та нөхдийг үдэж өгөх цаг болжээ. Манай цэргүүд эднийг аятай сайнаар замд нь хүргэж өгөх хэрэгтэй гээд бас Висковскийн зүг харж хэлсэн нь, — Та битгий дэмий л зовогтун, таны бидэн дээр баясгалантайгаар хүрэлцэн ирсэн машиныг нэгэнт бэлтгэсэн байна. Бидний олж авсан японы хоёр машин ихээхэн тос ачсан байсныг одоо та нарын хэрэглэхэд бүрэн шилжүүлэн, цөмийг танай машин дээр ачсан ба бас том хавчиг хувинд ус дүүргэн бэлтгэсэн билээ гэв. Тэндээс их жагсаал жагсан жигдэрч зогссонд мөнхүү дөрвөн нөхөд Алмасын уулын даяанч нартай ёслон салж явах гэтэл Лю Инсин, халширсан байдалтай боловч хатуугаар өгүүлсэн нь:

	— Би та нартай ёслон салахын хамт эрхбиш гуйх нь, аргагүй гүн чухал учир шалтгааны харгаагаар та бүхний нүдийг боож гаргах болно гэв. 

	Тийнхүү хар даавуугаар нүдийг яг балай болгон уяад дахин харанхуй шөнө мэт болгож явуулав.

	Хөлийн дор дүүжин гүүр намалзана. Висковский олсон шатаар дээш гарч жалга дундуур мөлхөн явав. Горхины хөвхөлзөн шуугин байгаа урсгалын чимээ алгуураар замхарч, хөнгөн салхи нүүрийн өөд үлээж даруй элсэн талдаа хүрэв.

	Лю Инсин, гар барьж өгүүлрүүн,

	— Би таны ам баталгааг үл авна. Та нар хагас цаг болоод нүдээ нээгээрэй. За баяртай, та нар удахгүй биднийг сонсох биз гээд салж одов.

	Висковский, нүдний боолтыг авч харвал партизануудаас нэг ч хүнгүй бөгөөд нурсан хэмхдэг элсэн дэх мөр хэдийн баларсан ажээ.

	Жамбон замдаа гэрийн зүг их л яарч:

	— Надад ажил их байна, өнөөгөөс эхлэн өдөр шөнөгүй сууж, эртний гар бичгийг судлан үзнэ гээд профессор зовсон байдалтайгаар Висковскийн санаанд нийлүүлэн өгүүлрүүн,

	— Ай зайлуул, мань нөхөд, та нар салахдаа бас их хэцүү байв гэв.

	Телятников:

	— Нөхөд өө! Тэдэнд эрхбиш нэг юм бэлэглэж тал өгвөл зохистой байсан билээ гээд, бас зураг авч чадаагүйдээ гасалж байснаа, тэд бас жигтэй сонин сайхан улс байна, гэв.

	Ли Чан, өнөөх германчуудын юмыг зааж хэлсэн нь,

	— Тэдэнд энэ шуудайг дурсгал болгон үлдээе гэсэнд, Висковский дуртайяа зөвшөөрч,

	— Энэ буудаг шүхэр үү? Харин болно. Үүний эд партизануудад хэрэгтэй байх. Гагцхүү би үүнээс арай илүү чанартай юм өгвөл сайн гэж санасан билээ гэсэнд, Ли Чан, түгдрэн байж:

	— Профессор тэнд мөнгө өгсөн билээ. Би харсан, өөрийн хоёр мянган долларыг заавал ав гэж шаардан байж бүгдийг өгсөн гэсэнд,

	Жамбон, зовсон байдалтайгаар,

	— Өөдгүй амьтан юм бүрийг чалчих, цааш хурдан тонил гэв.

	Ли Чан, их л айсан бөгөөд гүйн очиж, буудаг шүхэртэй шуудайг чирэн аваачиж гангын захад тавиад, партизанууд тэр үлдээсэн бэлгийг харахгүй өнгөрөх вий гэж чулуугаар мэдэгдэх тэмдэг өрж үлдээв.

	Телятников хөдлөх газраас командлан өгүүлрүүн:

	— Хөлгийн дарга урагш дүүлэн алхагтун гэдэг биш үү? гэв.

	Ли Чан, ачаа зүйлсийг түргэн засаад, тэрэгний рулийн ард орон суув. Телятников гараа сарвайж, тэрэгний бүрээг гурав дахин дарж, урт дуу гарган ах дүү мэт нөхөдтэй учирсны ёслол болгоод, дож тэрэг хөдлөн явлаа.

	Цөл талд нам гүм бөгөөд эелдгээр эрээлжлэх элсэн хөтлүүд дээр нүд гялбатал туяарах гэрэлтэй тунгалаг хөх тэнгэр үзэгдэнэ.

	Машин, уул хаднаас түвдэхгүй байгаа мэт алгуурхнаа цааш хөдлөв. Чимхэн төмөрлөсөн мэт зүдүүрт уйтгар, сэтгэлийг бүрхэх тул энэ дөрөв дув дуугүй нэлээд явжээ. Гэтэл өвгөн профессор, хүндээр амьсгал авч хад тийш харахаа зогсоод газар судлагчийг татаж өгүүлрүүн,

	— Нөхөр минь, би одоо танд алмасын нууцыг нээн өгөх цаг болов. Би тэр үхлийн хөндий ба нойрны агуйд юу үзсэнээ тоочин хэлье. Жич, би түүнийг хэлэхийн өмнө нэг бяцхан түүхт явдлыг оршил баримт болгон ярья.

	— Урьд Манжийн нэг хотод... гэж эхэлснээ урамгүй байдлаар, — Та нар миний ярьж байгааг огт сонсохгүй байх шив дээ гэтэл,

	Висковский, их л цочсон байдалтай Ли Чаныг татаж 

	— Байз байз, зогсоорой. Аэроплан нисэх шиг болов гэсэнд, харвал үнэхээр хоёр аэроплан бөмбөг хаях гэсэн мэт байдлаар гарч ирэх бөгөөд газар судлагчийн санаанд урьд тэмдэглэсэн «юнкрес» бас зүүнээс гарч ирээд, төдий хэдэн минутын завсар машин дээр ирэн эргэлдэв.

	Висковский, 

	— Лав бидний хойноос явж байгаа шүү! гэж батлан хэлэх бөгөөд юу боловч буцаж яваад үзье гэж тэргээ эргүүлсэнд аэроплан дож тэрэгний явах чигийг олж хараад, тэр гурван бөмбөгдөгч аэроплан бас уулын зүг тийш эргэв.

	Висковский өгүүлрүүн:

	— За одоо хамаг хэрэг тодорхой болов. Бүхий л учрыг олж мэдэв. Та нар туйлын түргэн явж уулнаас аль болохоор холдох хэрэгтэй. Би энд үлдье гэв.

	Профессор, 

	— Ганцаараа үлдэх гэж үү? гэж асуугаад марган хэлсэн нь, — Би хэрхэвч таныг ганцаарыг орхиж чадахгүй гэсэнд,

	Газар судлагч, эрс тэс өгүүлсэн нь:

	— Бидэнд завсраа харилцан маргалдах цаггүй болоод байна шүү! Та нар тэрэгнийхээ хурдыг туйлд нь хүртэл явуул! Би заавал үлдэнэ! гэв.

	
ДОЛОО. АВТСАН ГУРАВ

	Жамбон уурласан хүүхэд шиг гомдолтой нүдээрээ ширвэж, хүүхэд адил амаа ангайлгаад, үг хэлж чадахгүй шахам болж аргадсан маягтай, гараа сунгаж, газар судлагчийг барьж, чичирхийлсэн уруулаа товшин өгүүлрүүн,

	— Хязгааргүй үнэнч нөхөр минь, энэрэнгүй сэтгэлийн үүднээс юу бодож байгаагаа надад тайлж өгнө үү. Та ганцаараа эзгүй талд хоцроод үхэх мөхөхөд хүрнэ шүү, эргэцүүлэн бодох хэрэгтэй гэсэнд, Висковский, өвгөн эрдэмтний гарыг зөөлнөөр түлхэн зайлуулж эрс шууд өгүүлсэн нь:

	— Би эрхбиш үлдэх хэрэгтэй байна. Та зоволгүй зүгээр яв. Хэрэв би үлдэж арга хэрэглэхгүй бол бид цөмөөр мөхөхөд хүрнэ гэсэнд, Телятников, хажуугаас ярианд оролцож:

	— Би таны санааг тааварлан мэдэж байна. Нэгэнт эрхбиш үлдэх хэрэгтэй учир байгаа бол даруй үлдэж болно гээд кино зурагч буугаа сугалан авч, — Зовох юмгүй, хэрэв хэрэг гарвал би таны өмнөөс... гэсэнд, Висковский сандран өгүүлрүүн,

	— Энэ буугаа маш түргэн далдлах хэрэгтэй. Ер нь энэ хэрэгт буу хэрэглэж хэрхэвч үл болно. Гагцхүү тэднийг аль болох аргаар саатуулан байхыг бодох хэрэгтэй. Чадвал, тэднийг хоёр гурван цаг саатуулбал хамаг хэрэг бүтнэ. Гагцхүү та нараас гуйх нь, тэднийг саатуулан аргалж байхыг гуйна. Өөр захих юмгүй, харин буугаар эсэргүүцэж огт болохгүй гэв.

	Кино зурагч 

	— Хэрэв ... болбол яах вэ? гэсэнд, Висковский:

	— Харин улам бүр буудаж болохгүй, ганцхан цагийг хойш татаж, тэднийг саатуулан уяж байхыг гол болгох хэрэгтэй. Тэд та нарыг хэрхэх боловч тэсвэрлэн дагаж, цагийг баран саатуулах нь тун чухал гэж дахин дахин хэлэв.

	Телятников:

	— За болно болно, зовох юмгүй, тэдэнтэй чинь би ярья гайгүй, та нар миний дуу цөөнтэй занг мэднэ шүү дээ гээд, — За Ли Чан, хурдлаад байгаарай гэв. 

	Машин тэрэг, гайхшаа тасарч, аргаа барсан Жамбоныг авч урагш хурдлан довтлов. Аэроплан улам доош нам болон ниссээр дож тэрэгний хойноос хөөн ирэв. Висковский машинаас сэм сугаран унаж, халуун элсэн дээр хэвтэн хоцроод, моторын дуу огт сонсогдохгүй болтол хөдлөхгүй хэвтэж байв. Висковский, онгоц буцаж ирэх байх гэж чагнан байгаад үл ирэхэд, нисэгч нар түүнийг харсангүй болохыг лав мэдэж, даруй босон, уул тийш гүйн явж, нэг цаг хэртэй болоод гангын ирмэг дээр хүрч ирэв.

	Висковский, ядарч цангасандаа бүр тамирдаж, Ли Чаны босгосон өнөөх чулуун тэмдгийн дэргэдэх газар очиж суув. Тийнхүү түр амсхийгээд хоёр гарын алгыг хавсран амандаа хавчин барьж, гангын дээрээс:

	— Лю Инсин! гэж хамаг хүчээр хашхирав. 

	Түүний ингэж хашхирах дуу цөл талын дунд маш сулхан сонсогдох тул Висковский, ийнхүү дуудаад тусыг олно гэж итгэхийг байж гайхаш барагдан суув. 

	Саяхан хавцал дотроос гарч байсан утаа гэнэт үгүй болжээ. Партизанууд аэроплан хараад галаа унтрааж гэж даруй мэдэв. Удалгүй хавцлын дотор чулуу хаялан чимээ өгье гэж санаад, эрэг рүү чулуу хаялан эхлэв. Гангын дотор хэчнээн хүнд чулуу хаявч тэр унахдаа агаарын дотор сэм нуугдсан адил ёроолгүй гангад чимээгүй алга болно. 

	Ийнхүү гав ганцаар цөлд байсан үеэ Висковский бидэнд ярихдаа хэлсэн нь, би ганцаар болоод хашхирсан дуундаа хариу үл сонсогдоход би юунд машинаасаа хоцров? гэж гаслан санахад ойртож байсан юм. Гав ганцаар элсэн говийн дунд, Монгол улсын хилээс гадна, хэнд ч хамаарагдаагүй газар, хүнгүй буйд элсэн цөлийн дотор үлдэж, газрын зураг дахь уудам цагаан тэмдгийн дунд оржээ. Хэрэв одоо нэг ч амьтан гарч ирэхгүй бол би машиндаа хүрэлцэн очиж, амь гарч чадах бол уу? гэх асуултыг сэтгэлээсээ асууж суугаад, хавцал дотор зогсолтгүй чулуу хаялж байв. Тэгж байх завсар санамсаргүй хөдөлж, гар нь бүлээн болсон шуудайтай юманд хүрсэнд Висковский цочин босож зогсоод, битүүмжлэн боосон өнөөх нисэх онгоцноос буудаг шүхрийн зүг анхааралтайгаар ширтэн харж, хэрхэхийг хараахан тулгуурлаж мэдэхгүй, сэтгэлд орсон нэг зүйлийг бодож байх зуур тэр шуудайг өргөж сурыг тайлсанд элсэн дээр олон бүсээр торлосон ногоон брезентийн уялга унав. Висковский, машины пүршит суудалтай адил маягтай юмыг гартаа барьж байгаад өнгөрсөн хэргээ нэг санаж эргэцүүлэв. Санавал Висковский, урьд парашют гэдэг буудаг шүхрээр нисэх онгоцноос бууж үзээгүй бөгөөд үзэх ч завдал болоогүй байсан ажээ. Өнгөрсөн жилийн хавар аэропланы клубт ганц удаа орсон юм. Хоёр жил гаруй өөр газар ажиллаж удтал уулзалдаагүй байсан сайн нөхөр нь Ленинградад ирсэн тул Висковский түүнтэй гурван өдөр турш зугаалж, хөдөө таних айлын гэрээр хэсэж яваад хоёр хичээлийг тасалсан тул буудаг шүхрээр буух гэж байсан ээлжээсээ хоцорч гучдугаар ээлжид орсон байжээ. Тийнхүү буух сургууль хийж чадаагүй байтал дараагаар бас Казакстанд яаралтай шинжилгээний ажлаар явсан зэргээс буух шүхрээр бууж амжаагүй байсан нь одоо энэ чухал хэрэгтэй цагт үнэхээр гаслалтай санагдах бөгөөд энэ үе харин тэр цагт модон дотор эгшигт хайрцаг дуулан бүжиглэж, инээлдэн бужигнаж байснаа гаслан бодож, тэр нэг цагт хичээлээ хэрэггүй тасалсан аж гэж гэмшив.

	Бас тэр үеийн хэргийг дахин нэхэн санавал сургагч юу гэж зааж байсан ба буудаг шүхрийн ямар зүйл юунд хэрэгтэй гэж зааж байсан тухай сэтгэлдээ ургуулан санав.

	Висковский эдгээр бүх зүйлийг нүдээ анин байж бодоод парашютаар буухад бэлтгэн суралцаж байсан улсуудын цугларан ирж байсан зэргийг санаж, мөн сургагчийн царай зүсийг хүртэл тодхон санав. Тийнхүү айн байж, урьд заалгасан зүйлээ санан тааварлаж, өнөөх парашютыг биедээ зүүж, сур жирмээр бэхлэн уяад Висковский, зүрхлэн хөдөлж хавцал тийш алхан очоод, энгэртээ бүхий том дөрвөлжин бариулыг шийдвэргүйгээр харж, үүнийг чинь татах цагариг гэж нэрлэдгийг санах боловч хоромхон зуур юунд энэ дөрвөлжин юмыг цагариг гэж нэрлэсэн юм бол гэж эргэлзэх боловч энэ нь татах цагариг лав мөн гэж тогтож, гэдрэг ухран очиж зүрхээ чангалан байгаад бариулыг атгаж, холоос, гүйн ирж эрэг рүү харайн оров. 

	Энэ тухайгаа газар судлагчаас бидэнд ярьсан нь:

	Хавцал дотор харайн ормогц, зүрх задрах шиг санагдан, цээж бачимдан, амьсгал давхцаж, нүдэнд хад ба тэнгэр эргэн хөмөрч байгаа мэт үзэгдэв.

	Би буудуулсан шувуу мэт доош унан ирэв. Энэ завсар бариулыг хүчтэйгээр угзраад парашютаа задрах байгаа гэж итгэсэнгүй лав дэмий хэрэг болж үхэх байх гэж санаж явтал, миний цээжинд өнөөх модон дотор дуулуулсан хайрцгийн дуу тодорхой сонсогдов. Удалгүй, ар нуруунаас урт бүс сугаран гарч, толгой дээр том гэгч шүхэр бөмбийн бүрхэж тогтов. Энэ шүхэр намайг агаарт хий өргөн, ийш тийш ганхуулан цацална. Би ер нэг насандаа энэхэн үетэй адил гайхамшигт баясгаланг олж учирсан удаагүй билээ.

	Тэр татагдан сунгагдсан оосрыг дагуулан татаж халихад, миний гар туйлын их хүчтэй болсон мэт санагдав.

	Харин хад алгуурхан ганхах мэт бөгөөд Висковский, харанхуй хавцлын дотор түргэн оров.

	Төдий парашют доош буусанд газар судлагч хажуу тийш эргэцүүлэн харвал тэргүүний үеийн зэрлэг ертөнц дэх хадны орой доогуур тэнгэр халхлан орж, харанхуйн дотор гурван хүн зогсоогоор давхарласан адил өндөр хурц довцогт тулгарав.

	Висковский, "— Лю Инсин!" гэж урьд ёсоор хашхирав. 

	Хариу чимээ үл сонсогдоно.

	Цааш дөрвөн мөчөөрөө явтал хөл нь юманд торж, хурц чулуунд гараа шархлав. Газар судлагч ухралтгүй мөлхөн явсаар нэг бул чулууг давж өнгөрвөл даруй хавцал нь бага өргөжин, холгүй нэг газар горхины ус шоржигнон урсах дуулдана. Гэтэл гэнэт Висковскийн өмнө өргөн гэрэлт хөндий нээгдсэнд газар судлагч ихэд баярлаж, баярласандаа яаран гүйх гэж хөдөлтөл хуучин хэвээр болоод, харин аймшигт үзэгдэл гарч түүнийг цочоов. Үзтэл хүний цээжний хувхай яс ба мөн гавлын яс газарт хэвтэх бөгөөд холхи хөндий нь зузаан цасанд хучигдсан байв. Висковский яахаа ч мэдэхгүй болж, урагш явах бил үү, эсхүл өөр зам эрэх бил үү? гэж эргэлзэж байгаад аргагүй эргэж явав. Хөлийн дор уул байх бөгөөд агуйн дотор зул ноцож байгаа үзэгдэнэ. Нэг мөчийн дараа агуйн амнаас хүн гарч ирэв. Тэр хүний байдлыг ажиглавал, мөрөн дээрээ саарал үстэй гутал тохож салдархийлэн явах зөнөг өвгөн ажээ? Висковский тэр даруйд энэ нь өвгөн Хэ Мочан болохыг танив. 

	Одоо газар судлагчийн тухай өгүүлэхийг түр зогсож, түүнийг хөдөө талд түр орхиё. Түүний амь бие одоо төдий л их түгшүүртэй биш байдалд оржээ. Харин одоо мөнөө өргөн талд яваа машинтай нөхдийн тухай эргэж сонирхон үзсүгэй.

	Тэд Висковскийн даалгаврын ёсоор тэрэгний хамаг хурдаар явахын оронд зориуд зөрчих мэт байдал гарган асар удсангүй, тэрэгний хурдыг сааруулж, шийдвэр найдваргүйгээр зогсжээ. Бас аэроплан доош болсоор даруй газар буув.

	Телятниковын дож тэрэг үнэхээр хурдан, бөх тэрэг билээ. Одоо элсэн толгойд хадагдсан мэт хөдөлшгүй зогсоод, радиаторын доторх ус буцалж байв. Ли Чан маш түргэн хөдөлж, хавчигтай усыг тайлж байв. Гурван нисэх онгоц дож тэрэгнээс зуун метрийн хэр холгүй зайтай бууж, таван минут хэртэй болоод буусан улс тэдний зүг ирэв. 

	Телятников Жамбонд хэлсэн нь,

	— Миний хуучин танилууд ирж явнам биш үү, тэдэнтэй бас долоо наймын хэр хүн хамт явна. Профессор минь, одоо яах вэ? Та өнөө зээрийн сайхан махныхаа оронд эдэнд одоо юу өгөх гэж бодож байна? гэв.

	Хоёр герман нисэгч, үргэлж хийсэн өмд цамц өмсөж, найман дагалдагсдын хамт ирж машиныг тойрон авав. Энэ аэропланаар ирсэн хүмүүсийн дундаас навтгар нуруутай цэрэг хүрэм өмссөн, загзгар нүүртэй бөгөөд герман жолоочоос огт өөр үндэстний хүн урагш гарч эелдгээр инээмсэглэн, гарамгай орос хэлээр, яах вэ гэсэн байдалтай, манай зам явагсадтай мэндлэв. Энэ хүн гадаад хэлийг тун гарамгай сурсан аж. Гагцхүү «л» үсгийг бараг «р» мэт хазгай дуудна.

	Энэ хүний хэлсэн нь:

	— За бид харилцан танилцах юм биш үү? Би энэ бяцхан ангийн дарга билээ. Санавал, та нар бидний яваа зорилтыг тааварлан мэдэж байгаа биз? гэсэнд, Телятников, төдий эргэцүүлэн байж хариу өгүүлрүүн,

	— Санавал эрхэм Крюгер, урьд биднээс зээлдэн авсан бензинээ эгүүлэн өгөх гэж яваа биз гээд дипломат үгээр нисэгчийг дайрч чадсандаа Телятников их л баясаж, улмаар өөрийн хэлэмгий чадвараа төгс дэлгэн үзүүлэхээр зогсож, байж ядан цааш үргэлжлэн өгүүлсэн нь: — Би таны урьд хэлж өгсөн заналын үгст их л бахархсан бөгөөд эрхэм Крюгерээс энгийн тэрэгний бензинээр нисэж чадсан чадварыг гайхан үзнэ. Миний бодоход эрхэм Крюгер, лав хуучин маягийг хүндэтгэгч буюу эсхүл хүнд түлшээр хөдлөх моторыг зохион гаргагч биз гэсэнд,

	Тэр хүн өгүүлрүүн:

	— Та чухам бидний ярилцах гол асуултын сэдвийг гаргав. Манай нисэгч нар таны бүхий л бэлтгэл тосыг цөлбөн авч хэрэглэсэн атал энэ цөл тал дотор хэрхэн хаанаас бензин олсноо бидэнд хэлж өгнө үү гэсэнд,

	Телятников, үл таних хүний нүүрийн өмнө танхайгаар инээж өгүүлрүүн:

	— Тос олсон учир нь, урьдаас хянасан хэрэг билээ. Би ер нь үргэлж бэлтгэл талон биедээ авч яваад аль тохиолдсон газраас тос авдаг заншилтай билээ гэсэнд, Бяцхан биет захирал

	— За боль гэж үгийг таслаад, — Та нар дээрэмчин дээр очсон биз гэв.

	Жамбон, хажуугаас тосон авч герман нисэгчийг чичин байж өгүүлрүүн:

	— Дээрэмчин гэнэ үү, дээрэмчин чинь ёстой энэ зогсож байна! Энгийн номхон яваа хүмүүсийг дайран ноцож, хамаг юмыг булаан аваад, өлсгөлөн үхэлд орхидог этгээд чинь ёстой дээрэмчин болно! гэсэнд,

	Захирал чанга дуугаар, Жамбоны үгийг үл сонсогч болон өгүүлрүүн,

	— Тэр дээрэмчин, нэг жил турш ууланд нуугдаж байгаа нь бидэнд лавтай мэдэгдсэн хэрэг билээ. Та нар тэдэн дээр очсон байна. Иймд бидэнд эрхбиш тусалж, орох зам сүвийг зааж өгөх хэрэгтэй гэв.

	Кино зурагч, их л ил шударга байдал гарган гэдрэг асууж хэлсэн нь,

	— Та юу асууж байна? Бид энэ тал дундуур сэлүүцэн явсан боловч хоёр адгууснаас өөр нэг ч амьтан тохиолдсонгүй гэж Жамбоны адил Крюгерийг чичин заав.

	Захирал,

	— Партизанууд яав? Бид партизаныг сонирхож байна гэв. 

	Жамбон, Телятниковт хариулах зав өгөлгүй, захирал тийш алхан очоод өндөр дуугаар эрс хэлсэн нь:

	— Би очсон, би партизан дээр очсон, та яах гээ вэ? гэсэнд,

	Захирал,

	— Таны ил шударгаар хэлсэнд туйлын их баярлав гэв.

	Жамбон

	— Танд юу хэрэгтэй вэ? гэж би асууж байна гэв.

	Захирал, 

	— Бидэнд тэднийг зааж өгөх хэрэгтэй гэв.

	Профессор, захирлын үгийг тасалж,

	— Бид нүдээ боолгож хавцал дотор очоод мөн боолгож гэдрэг гарч ирсэн билээ. Хэрэв би сүв боомтыг нүдээр үзсэн байлаа ч гэсэн та нарт огт хэлж өгөхгүй гэдгийг шударгаар тангараглана гэж хэлээд Жамбон, их зан гаргаж, нуруугаа цэх болгож, энэ хэлсэн үг ямар хэрэгт учруулахыг огт бодож сэтгэсэн янзгүй танхай зогсож байв.

	
НАЙМ. АЙМШИГТ ЯВДЛЫН ТӨГСГӨЛ

	Цэрэг маягийн хүрэм өмссөн хүн царайг үл хувилган, Крюгерийн зүг очиж, нэг юм зөвлөн ярилцаж ирээд кино зурагчаас дахин асуусан нь:

	— Таны дөрөв дэх нөхөр чинь хаа байна? гэв.

	Телятников, хариу хэлэхийн оронд гэдрэг сөргөж,

	— Одоо хэдэн цаг болж байна? Та татгалзалгүй хэлж өгнө үү, гэж асуув.

	Цэргийн хүн гайхсан байдалтай цагаа хараад,

	— Арван долоон цаг зургаан минут болж байна, та юунд цаг сонирхов? гэж асуусанд,

	Телятников:

	Би өөрийн нөхрөө бөмбөг өшиглөх наадмаас хождоогүй байгаа гэж зовох тул, бөмбөгийн наадам яг таван цагт эхлэх юм, манай нөхөр яваад удаагүй байна. Та бөмбөг өшиглөх дуртай юу? гэж асуув.

	Нисэгч нарын захирал ууртай дүр гарган:

	— Залуу хүн танд урьдаас сануулъя, хэргийн байдал таны бодож байгаагаас илүү хүнд холбогдолтой болно... Та нар хэчнээн тооны партизан үзсэн ба тэд хэчнээн морьтой, ямар зэвсэгтэй болох, мөн хүнс хэрэгслийн бэлтгэл ямар байгааг нэн даруй тодорхойлон хариулах хэрэгтэй. Хэрэв эдгээр асуултад тодорхой хариулт өгвөл, та нарын биед халдахгүй даруй суллан тавьж явуулна гэв.

	Телятников:

	— Тийм бол одоо даруй бидэнтэй ёслон салбал болно. Та нар биднээс энэ тухай юу ч олж мэдэж чадахгүй гэв.

	Захирал:

	— Би тэр үгийг чинь тонгоруулан ойлгож байна гэв.

	Телятников, томоо бүхий байдал гарган байж хэлсэн нь,

	— Огт дэмий хэрэг, та нар өөрсдийгөө бидэнтэй хамт дэмий л саатуулж байна гэв.

	Захирал:

	— Асуусан зүйлд түргэн хариулахыг танаас дахин шаардъя. Тавьсан асуултыг одоо нэг тийш болгон хариулагтун. Та бодох хэрэгтэй, хожимдвол хохь болно гэсэнд,

	Телятников:

	— Та чинь хороон дарга юм уу, хэн ямар тушаалтай юм? Аливаа хэргийн гол зүйлийг үзэхгүй өнгөрч болохгүй, таны өмнө амь нэгт гурван хүн зогсож байна. Түүнээс гадна би өөрийн бие ба нөхдийн өмнөөс давхар хариуцаж байгааг та мэдэх хэрэгтэй гэв.

	Захирал, 

	— Таны нөхөд өөр өөрсдийгөө тус тус хариуцна гээд дагалдан яваа нисэгч нартаа нэг битүү дохио тэмдэг өгөв.

	Телятников, машиндаа шахан зогсож, минутаас минутад тэднийг дайран орж ирэхийг болгоомжтойгоор хүлээн харж байв. Нисэгч нар, кино зурагчийн мэдэхгүй дохиогоор тушаал аваад «дож» тэрэг рүү чиглэн ирэв.

	Телятников, тэднийг зөвхөн ойртохыг завдахад, зургийн аппаратын бэх бат хөлийг машин дээрээс шүүрэн аваад:

	— Та нар зайлцгаа. Би энэ гурван салаа хөл модоор цохино гэж гэдрэг ухарч гараад Телятников тэр даруйд өөрийн буруудсанаа мэдэж гаслав.

	Нисэгч нар, Жамбон, Ли Чан хоёрыг барьж чирэн аваачив. Гүжирмэг зантай кино зурагч, Висковскийн захисныг мартаж, нөхдөдөө туслахаар довтлон оров. Ер ч үүнээс өөр зам байсан юм уу?

	Телятников, нисэгч нарыг дайран очиж, зургийн аппаратын гурван салаа хүнд хөлийг толгой дээрээ хулсан таяг эргүүлэх мэтээр ширвэж аль гарын дор тохиолдсон этгээдийг хар хүчээрээ цохилно.

	Кино зурагч өөрийн эсэргүү нараа ийнхүү аймшигтайгаар унатал цохилон байж, өндөр дуугаар:

	— Ойртож ир, чамд өгье. Би Америкийн шинэ зодооныг үзүүлж өгье гэж хашхирав.

	Тэр даруй чихэн тушаа буун дуу хангинав.

	Балтгар захирал, буугаа доош болгож ер юу ч болоогүй мэт энгийн бус хүйтэн байдлаар:

	— Та бас гарамгай цохиж байна, уухай уухай гээд, — Ийм янзаар та нар гарахгүй шүү, зүгээр бууж өгвөл дээр биз гэв.

	Хороон даргын тайван дуу Телятниковыг аргагүй гэгээрүүлэв. Дөрвөн хүн тэсэхийн аргагүй өвдсөн байдалтай боловч ярвайхын оронд инээмсэглэн, элсэн дээрээс босож байгаа харагдав. Захирал, 

	— Зургийн аппаратын хөлөө тавь гэв.

	Телятников, түүний зүг 

	— Ямар инээдтэй жаал вэ? гэсээр ойртов. 

	Араас нь нисэгч мэдэгдэлгүй гэтэж очоод, гэнэт гараас нь татаж гэдрэг унагав.

	Тэр цэргийн хүн инээн байж өгүүлрүүн,

	— Танай оросын зүйр үгэнд өвгөнийг оролдвол дээр гэдэг биз. Түүнчлэн бид өвгөнийг оролдъё. Тэр лав бусдаас түргэн хэлж өгөх байх гэв.

	Энэхүү сүүлчийн үгээс болон нисэгч нар, захирлын байж байгаа янз сэлтээс үзэхэд эдний хэрхэх гэж байгаа нь бидэнд тодорхой мэдэгдэв. Эдний зандалчид, өөрийн улс төрийн эсэргүү этгээдийг байцаахдаа хамгийн харгис шүүлт хэрэглэдэг явдал боловсронгуй гэж нэрлэгдэгч хөрөнгөтөн улсын доторх ердийн журам мөн билээ. Мопорын мэдээгээр ба өдөр тутмын сонин бичиг, цахилгаан мэдээний баримтаар үзэхэд Германы нууц цагдаагийн газар, мөн бас бөмбөрцгийн нөгөө хэсэг дэх Японы гянданд хоригдон байгаа этгээд өгүүлшгүй бэрх эрүү хорыг хүлээж зовсоор байдгийг бид тодорхой мэднэ.

	Жич, Телятниковт жанчигдсан хүмүүс хөл нь доголовч ёололгүй хүлцэн явж очоод Жамбоныг тамлахаар бэлтгэв.

	Захирал, «гамаг» бэлтгэгтүн гэж цэргүүддээ тушаагаад Жамбоны зүг өгүүлрүүн,

	— Эрхэм профессор, битгий буруушаагаарай. Бид эрхгүй өөрийн аргыг хэрэглэх болов гэв.

	Нисэгч нар машин дээрээс бүдүүн тулгуур буулгаж, зургийн хөлийг аваад элсэн дотор гүн шигтгэв. Тэгээд тэр хоёр талд хатгасан хөлдөө профессорын гар, хөлийг тэлэн уяж, хий хөндий дүүжлээд, дор нь элс малтаж хонхойлон, хайрцгийн банз зэхэж, гал ноцооход бэлтгэв. Тэгж бэлтгэж дууссан даруй,

	Захирал:

	— Бид аяны байдалд яваа тул үүнээс зохистой боловсон гамаг бэлтгэх аргагүй байна. Танд одоо баахан сэрүүн байгаа биз. Би даруй гал ноцоох тушаал өгч таныг дулаацуулъя гэв.

	Өвгөн профессор, арай гэж дуугарч Ли Чанг дуудаж, хэлсэн нь,

	— Ли Чан хаа байна? Миний Ли Чан, чи мэдэх хэрэгтэй. Үүнээс дөрвөн зуу гаруй жилийн өмнө Колумб, Америкийг нээхэд нэг арал дээр усан цэргүүд хоёр модонд өлгөсөн тор дэвсгэр үзсэн ажээ. Тэр нь зэрлэг хүний ор байжээ. Түүнийг гамаг гэж нэрлэсэн байна. Тийнхүү тэдгээр усан цэргийн анх сурсан энэтхэг хэлний үг нь гамаг гэдэг үг байжээ. Одоо би тэр үгийг энэ хүн идэх махчны амнаас сонсов гэв.

	Захирал:

	— Эрхэм профессор, би таны биед шууд эцсийн арга хэмжээ хэрэглэхдээ түвдэхгүй бөгөөд таныг хэргээ тодорхойлон хэлэх биз гэж итгэн хүлээж байна гэв.

	Телятников, хажуугаас бархиран:

	— Профессор оо! Хатуу байх хэрэгтэй шүү. Тэд таныг ах гэж дуудаж байсан биш үү? гэв.

	Жамбон, чичирсэн хоолойгоор нүдээ анин байж, 

	— Ли Чан, миний муу Ли Чан гэж дуудаж хэлсэн нь: — Чи нарийхан хөлтэй зээрийг санаж байна уу, тийм сайхан эелдэг амьтныг ер хэзээ боловч битгий хөнөөгтүн, харин энэ зэрлэг адгуусуудыг хатуу чанга, хайр найргүй устгах хэрэгтэй. Чи эдний арьсыг сайтар тэмдэглэн санаж ав гэв.

	Захирал, өвгөнийг хайрласан мэт байдлыг гарган, дарлаж хэлсэн нь,

	— Үгээ хэлбэл, урьдах тушаалыг одоо даруй өөрчлөн хэлтрүүлье, эс хэлбэл одоо даруй гал ноцооно гэж шаардаж, захирал үгээ хэлж дуусгалгүй зогссонд нисэгч нар түргэн хөдөлж, хайрцгийн банз нэмэн хаялж байв.

	Гэтэл гэнэт хөтлийн цаанаас элсэн хуй дэгдэж, тэсэшгүй салхин шуурганы атиран ирэх хөдөлгөөнд, уянгалан хашхирах дуу дамжигдан сонсогдов. Үргэлж өмд, цамцтай онгоцны хүмүүс захирлын хамтаар асар удтал эргэлзэн бодсонгүй, аэроплан тийшээ шууд очицгоов.

	Бууны дуу тачигнаж донсолтол нижигнэн, морин туурай пижигнэж, дөрөөн дээрээ зогсон хашхирч яваа сум бүсэлсэн хүмүүс шуугин өнгөрөх бөгөөд хажуугаар урт жадны үзүүр жирвэс жирвэс гэж, бас Лю Инсиний нүүр үзэгдэв.

	— Бас баригтун нөхөд өө! Дууссан, дууссан гэж Висковскийн хашхирч яваа тодхон дууг Телятников олж сонсов. Залуу газар судлагчийг дагалдан, бид бас дайсан сөнөв гэж давтан өгүүлсүгэй. 

	Жич, уг хэрэг юу болсныг тодорхойлохын тул Висковскийгоос хүлээн авсан сүүлийн захидал дотроос хэсэглэн өгүүллийг хуулан бичсүгэй. 

	Висковскийн бичсэн нь:

	 

	Миний яриа ба өдрийн тэмдэглэлийг баримтлан таны бичсэн зүйлийн эхтэй танилцаад, би танд халуун баярыг хүргэнэ. Юу гэвэл, та миний хүссэн зүйлийг ёстой журамлан бичсэн бөгөөд одоо даруй олонд задруулж үл болох хэд хэдэн зүйлийг хасаж бичсэн нь туйлын зүйтэй болжээ. Бас уншигчдын анхаарлыг уяж нуршихаас болгоомжлон, бидний буцаж ирсэн замын явдлыг бичилгүй орхисон нь тун ч зөв болжээ. Бид замдаа маш сайн явж ирсэн бөгөөд түүний гэрч нь бэлхэн бидний Ленинградад нүүр учирснаас илэрнэ. Нэн ялангуяа партизан нараас тэдгээр довтлогчдыг хэрхэн юу болгосон тухай бичих хэрэг огт байхгүй гэж эс бичсэн нь мөн туйлын зөв болжээ.

	Тэр хэрэг бол гагцхүү Лю Инсин ба түүний нөхдийн хувийн хэрэг юм. Жич, алмасын тухай домоглон хэлэлцдэг зүйл нь, харин бат үндэстэй зүйл байсан ажээ. Жамбон нойрны агуй дотроос олон зуун жилийн түүхтэй сарьсан хуйлаасыг олж авсан тул энэ хэр тэр түүхт тэмдэглэл ба Манжийн нэг гацааны эрт үеийн бичмэл домог болох зүйлийг шалган үзэхээр оролдон байгаа билээ. Жич, энэ тухай Жамбоноос сонссон зүйлээ танд уламжлан бичсүгэй:

	Хотын нэрийг үл санана. Энэ нь Элизе Реклю өөрийн «Газар зүйн ерөнхий бичиг» гэдэгтээ тэмдэглэсэн байна. Олон зуун жилийн өмнө Хятадын эрхийг барьж байсан нэгэн бээр, энэ хотын орчимд агуу их хэрэм хана байгуулсан ажээ. Эрт цагийн хэрэм ханын энэ эвдэрхий, балгас дотор нэг бяцхан нь мөн одоо хүртэл хэвээр байсаар бөгөөд үүнтэй холбогдуулсан аливаа домог үгс дэлгэрсэн учир энэ сүм бол бүх Хятадын дотор их л өргөнөөр алдаршсан ажээ.

	Жич, тэр хэрмийг байгуулахын тул орчны олон гацаа хүй дэх иргэдийг дайчлан авч боолчлон ажиллуулж байсан тул тэдгээр дарлагдсан боолчууд аймшигтай зовлон зүдүүрийг хүлээж бас тэр хэрмийг жил тутам эвдэрч нурахад өчнөөн төчнөөнөөр дарагдан үхэж байсан байна. Нэг тариачин эхнэр хэрэм барьж байсан эрдээ хоол хүргэж ирвэл нөхөр нь үхээд, түүний үхсэн хүүр олон үхсэн хүний завсарт байхыг олоод, тэр эхнэр чулуун хана мөргөж үхсэн ажээ. Үүнд, гацааны хүмүүс энэхүү журамт эхнэр, нөхөр хоёрын хүүрийг зэрэгцүүлэн оршуулж, булшин дээр нь тэр сүмийг байгуулан, сүмийн дэргэд эхнэрийн сайн дурсгал болгож сийлсэн пайзны бичгийн үг нь: 

	 

	«Энэхүү эхнэр бол үргэлжид хүнд дурсагдан хүндлэгдэх болно. 

	Харин Цзинь хаан бол үүрд хараагдвал зохино» 

	 

	гэжээ. Жич, эртний гар бичмэл нь тэр домог өгүүлэл тариачны хөдөлгөөний тухай тодорхойлон бичсэн байна. Тэр хэрмийг барихад ажиллаж байгсдын дотроос нэг гацааны хүмүүс бослого гаргаж бүгдээрээ ууланд оргосон бөгөөд энэ бослогын удирдагч нь тэдгээр хүмүүсийг хүрэлцэшгүй хавцалд дагуулан аваачиж тэнд оршин суусан ажээ. Иймд тэд жил ирэх тутам зэрлэгшиж, идэш эрэн, талд гарч явахдаа гөрөөсний арьс нөмрөн явдаг болсон тул өөрийн гадаад дүрсээрээ нүүдлийн хүмүүсийг цочоон айлгаж байсан ажээ. Энэ уулын хүмүүсийн түүхийг тэр бослогын удирдагч өөрөө бичсэн байна. Түүний хүүрийг гацааны хүмүүс нь үхлийн хөндий дэх агуйд оршуулсан билээ. Жич, чулуугаар сийлж бүтээсэн хүндэт хөшөөний дээр энэхүү хуйлааст бичиг бичсэнийг профессор хуулж авсан байна.

	Жич, Жамбон энэ замд айж сандрах зэргээр зовж зүдрэн, бие нь муудсан боловч харин түргэн засарч, одоо СССР-ийн холбооны Крымд ирэх гэж байсан билээ.

	Телятниковтой би ер уулзаагүй. Сонсвол тэр хожимдож ирсэн учир фабриктаа донгодуулж, үрэгдүүлсэн цагаа нөхөхийн тул амралтгүйгээр гадагш ажилд явдаг гэж сонссон билээ. Би өөрөө Ленинградад өвөлжих гэж байна...

	 

	гээд цааш нь зөвхөн амин хувийн явдлыг бичсэн тул энд эс бичив.

	Ийнхүү алсын өргөн Шар говиос ирсэн дөрвөн аянчин нөхөдтэйгөө ёслон салаад эдний гайхамшигтай ба аймшигт явдлыг уншигч та бүхэнд уламжлан сонирхуулах урамтай сайхан үүргийг биедээ хүлээн авсан өчүүхэн сэтгүүлч надад ТӨГСГӨВ гэх хамгийн амархан нэг үгийг бичих үлдсэн тул бичив.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	
1957 оны хэвлэлийн Хэвлэн нийтлэлийн мэдээлэл

	М. РОЗЕНФЕЛЬД

	 

	АЛМАСЫН ХАВЦАЛ

	 

	Зургийг М. Рудаков зуржээ.

	 

	УЛСЫН ХЭВЛЭЛИЙН ГАЗАР 

	УЛААНБААТАР

	1957

	 

	РОЗОНФЕЛЬД М. 

	Алмасын хавцал

	(Орчуулсан Ядамсүрэн) 

	1937 онд тусгай дэвтэр болж хэвлэгдсэн байна.

	 

	Техник ред. А. Нацаг

	Хянагч Д. Цэмэд

	Хэвлэлтэд 1957 оны 1 дүгээр сарын 26-ны өдөр. 

	 

	Б—3880. 

	Зах. № 116

	 

	Нийт 10000 ширхэг. 

	 

	Цаасны хэмжээ. 84X108 1/32. 

	Хэв хуудас 2/5 

	 

	Сүхбаатарын нэрэмжит Хэвлэх үйлдвэр.

	Улаанбаатар. Чойбалсангийн гудамж, 2.

